टटका खबर, बुध, ७ जुलाई – Anjoria\nमाओवादियन के ४८ घंटा के बन्द शुरु\nअपना नेता आ प्रवक्ता आजाद के पुलिस मुठभेड़ में मौत का विरोध में नक्सली काल्हु रात से ४८ घंटा के बन्द के आह्वान कइले बाड़े. एकरा पर ध्यान राखे खातिर केन्द्र राज्यसरकारन के चेतवले वा कि पूरा एहतियात बरतल जाव कि कहीं कवनो बड़हन नुकसान मत चहुँपावऽ सन नक्सली. दोसरे खबर आइल बा कि नक्सली दु दिन के एह बन्द का बाद फेरु दस दिन बाद दू दिन के बन्द करइहें सँ.\nबिहार में अकेला चले का नीति से सहमल बिया कांग्रेस\nकहल जात बा कि कांग्रेस के अन्दरुनी आकलन बतावत बा कि राज्य में अकेला चले के नीति से फायदा ना मिल पाई. इहो बतावल जात बा कि अगस्त में सोनिया आ राहुल गाँधी बिहार दौरा पर आई लोग. बिहार में नाराज नेतवन के एकजुट कइल चुनौती भरल काम बा.\nफाँसी के सजा के इन्तजार करत अफजल के अर्जी ठुकरा दिहलसि सरकार\nसंसद पर हमला करे के दोषी अफजल गुरु के सुप्रीम कोर्ट से मौत के सजाय सुनावल गइल बा आ ओकर माफी के याचिका राष्ट्रपति का लगे विचाराधीन बा. अफजल सरकार का लगे अर्जी दिहले रहुवे कि ओकरा के जम्मू काश्मीर के कवनो जेल में राखल जाव ताकि ओकरा परिवार के लोग ओकरा से मिल सको. सरकार ओह याचिका के सुरक्षा कारण से ठुकरा दिहले बिया,\nकाश्मीर के हालात बिगड़ल जात बा\nपिछला कुछ महीना से काश्मीर में शान्ति देखत आशा जागल रहे कि शायद अब काश्मीर के लोग सुक चैन से जियल चाहत बा. बाकिर एने कुछ दिन से फेर काश्मीर के हालत लगातार बिगड़ल जात बा. करीब करीब पूरा काश्मीर घाटी में कर्फ्यू लगावल बा ओकरा बादो रह रह के प्रदर्शनकारियन का साथे सुरक्षा बल के झड़प होइये जात बा. काल्हु एह सबसे चार गो अउरी आदमी के जान चल गइल बा. एगो दोसरा खबर में बतावल गइल बा कि अमरनाथ यात्रियन के ले जात एगो वाहन गहिरा खाई में गिर गइल जवना से छह गो यात्रियन के मौट हो गइल बा. सभे जालन्धर के रहुवे.\nभारत बन्द का सफलता का बाद माकपा भाजपा का साथे काम करी\nसुने में त घोर आश्चर्य लागत बा बाकिर कहल जात बा कि माकपा भाजपा नीत एनडीए का साथे खुलमखुला त ना बाकिर भितरे भीतर साँठगाँठ कर के काम करे के तइयार हो रहल बिया. कई गो मुद्दा अइसन बाड़ी सँ जवना पर दुनु के राय एक जइसन बा आ जवना से भाजपा के साम्प्रदायिक मुद्दा से कवनो संबंध नइखे.\nसेना औरतन के परमानेन्ट कमीशन ना दे सकी\nदिल्ली हाई कोर्ट के फैसला माने से अपना के असमर्थ बतावत सेना अब सुप्रीम कोर्ट में अरजी लगावे जा रहल बिया कि ओकरा लगे औरतन के शामिल करे लायक संसाधन नइखे. दिल्ली हाईकोर्ट मार्च में फैसला दिहले बिया कि सेना में काम करत औरतन के परमानेंट कमीशन पर राखल जाव.\nकेन्द्र सरकार खुदरा व्यापार के मुक्त करे का फेर में\nरिटेल सेक्टर के पूरा तरह से खोल देबे का अपना योजना का तहत केन्द्र सरकार एगो विमर्श पत्र, डिस्कशन पेपर, जारी कइले बिया जवना में जनता से आ बाकी संबंधित संगठनन से एह बात पर आपन राय देबे के कहल गइल बा कि काहे ना वालमार्ट जइसन रिटेल चेन के भारतो में काम करे के अनुमति दे दिहल जाव.\nनिजी हेलीपैद बनवावे के अनुमति ना दिहल जाई\nदेश में कुछ औद्योगिक घरानन का लगे हेलीकाप्टर बाड़ी सँ जवना के निजी काम में भा चुनाव प्रचार का दौरान भाड़ा पर चलावल जाला. कुछ घराना चाहत बाड़े कि मुंबई का कुछ मकान का थत पर हेलीपैड बनवावे के अनुमति दिहल जाव. एह पर केन्द्रीय गृह मंत्रालय आपत्ति दर्ज करवले बा आ कहले बा कि ऊ मंत्रालय खाली सरकारिये हेलीपैड के अनुमति पर विचार करी आ ओह सरकारी हेलीपैडन के निजी इस्तेमालो के अनुमति ना दिहल जाई.\nमायावती केन्द्र का नीति पर सवाल उठवली\nलंगड़ी गईया के अलगे बथान का तरह मायावती के बसपा महँगाई का खिलाफ भारत बन्द से अलग रहल आ काल्हु राज्यव्यापी प्रदर्शन कइलस. एह मौका पर पत्रकारन से बतियावत मायावती सवाल कइली कि कहल जा रहल बा कि तेल कंपनियन के लगातार घाटा हो रहल बा जबकि साल २००४ से हर साल ओह कंपनियन के जमापूंजी आ रिजर्व बढ़ले जात बा. सरकार एह विसंगति के जवाब देव.\nकाल्हु का पहिलका सेमी फाइनल में नीदरलैण्ड उरुग्वे के तीन दू से हरा दिहलस आ फाइनल में चहुँप गइल. नीदरलैण्ड ३२ साल का बाद ओहिजा चहुँपल बा. कंधा पर लागल चोट का चलते जहीर खान श्रीलंका का खिलाफ होखे वाला टेस्ट मैचन में ना खेल पइहें. एगो अउरी खबर ई बा कि महेन्द्र सिंह धोनी साक्षी रावत से बिआह कइला का बाद आशीर्वाद लेबे चुपेचोरी राहुल गाँधी से भेंट कइलन. पत्रकारन के एकर खबर बाद में लागल.\nPrevious Post: अउर ए बंद से महँगाई घटि गइल…हा..हा..हा..हा..\nNext Post: कुछु समसामयिक दोहा


Happy Birthday Akshay Kumar Know About his Career And Struggling life in Bhojpuri - Bhojpuri: खिलाड़ी कुमार उर्फ अक्षय कुमार के आज ह जन्मदिन, काल्हे उनका पर टूटल दुख के पहाड़ – News18 Hindi\nBhojpuri: खिलाड़ी कुमार उर्फ अक्षय कुमार के आज ह जन्मदिन, काल्हे उनका पर टूटल दुख के पहाड़\nHappy Birthday Akshay Kumar: हिंदी सिनेमा जगत के खिलाड़ी कुमार कहे जाए वाला एक्टर अक्षय कुमार के आज 54वां जन्मदिन हवे. लेकिन, एह बेर कौनो सेलिब्रेशन ना होई. काहे कि बीतल दिन ही उनके माता के अंतिम संस्कार भईल रहे. उनकर जन्मदिन के मौका पा हमनी के रउरा लोगन के भोजपुरी में उनकर बारे में बतावल जाता. जानीं...\nLast Updated : September 09, 2021, 13:48 IST\nसभके चहेता अउरी हिन्दी फिल्मन के सुपरस्टार खिलाड़ी कुमार उर्फ अक्षय कुमार के आजे के दिने अमृतसर पंजाब में जन्म भइल रहे. एह बेरी के जन्मदिन अक्षय कुमार खातिर खुशी ना दुख लिआइल बा, काल्ह उनके माई उनके छोड़ के चल गइली. कई दिन से आईसीयू में भर्ती अक्षय के माताजी अरुणा भाटिया के 8 सितंबर के देहांत हो गइल. अक्षय कुमार अपना माई के भक्त रहले हं आ उनकर माई उनका साथही रहत रहली ह.\n9 सितंबर 1967 में पैदा भइल अक्षय के बचपने से अभिनेता बने के सपना रहे. उनके पिता हरिओम भाटिया आर्मी में अफसर रहलें. अक्षय के बचपन चाँदनी चौक में गुजरल जहां उ अपना परिवार के साथे रहस. इहाँ के बहुते किस्सा कहानी अक्षय अपना साक्षात्कार में सुनवले भी बाड़ें. उनके असल जीवन से प्रेरित होके ही एगो फिल्म चाँदनी चौक टू चाइना बनल रहे. अक्षय के पिता आर्मी के सर्विस के बाद यूनिसेफ में खजांची बन गइलें. उनके पूरा परिवार मुंबई आके बस गइल. दसवीं अउरी ग्रेजुएशन के पढ़ाई अक्षय मुंबई के माटुंगा से कइलें. हालांकि पढ़ाई में रुचि ना भइला के चलते उ स्नातक पूरा ना कइलें. अपना पिता जी से मार्शल आर्ट के प्रति अपना रुझान के बारे में बतवलें अउरी परिवार के बचत के रुपिया से थाईलैण्ड मार्शल आर्ट सीखे चल गइलें. उहाँ बैंकॉक में उ थाई बॉक्सिंग पाँच साल ले सिखलें अउरी उहाँ गुजारा चलावे खातिर वेटर आ शेफ के काम कइलें. उ पहिलही भारत से ताइक्वांडो में ब्लैक बेल्ट लेके गइल रहलें. जब थाईलैण्ड से मार्शल आर्ट में निपुण होके लवटलें त इहाँ प्रशिक्षण देबे लगलें. बंबई में ही उनके एगो छात्र के पिता जी अक्षय के मॉडलिंग में आपन किस्मत आजमावे के कहलें. उहे कामो दिअवलें. मात्र दू दिन में दू घंटा के शूटिंग के बाद जवन चेक मिलल, ओकर अमाउन्ट देखके अक्षय के हरानी भइल. जेतना उ महिना के कमात रहलें ओकरा से कई गुना अधिक उ दू घंटा में मॉडलिंग करके कमा लेहलें. इहवें से अक्षय के बचपन वाला अभिनेता बने के प्यार उमड़ पड़ल अउरी उ पूरा तरे मॉडलिंग में उतर गइलें.\nअक्षय के फ्लाइट छुटल त उ सुपरस्टार बने के उड़ान पर निकल गइलें\nएक बार एगो मॉडलिंग प्रोजेक्ट खातिर उनके बंगलोर जाये के रहे. उनका बुझाइल कि फ्लाइट सांझी खां के बा, जबकि उ सबेरे के फ्लाइट रहे. उ अक्षय से छूट गइल. अक्षय सोचलें कि काहें ना आपन पोर्टफोलियो कवनो फिल्म प्रोडक्शन के ऑफिस में देखावल जाव. ओही दिने प्रमोद चक्रवर्ती के ऑफिस में उ गइलें अउरी उनके एगो फिल्म में लीड रोल मिल गइल. फिल्म के नाम रहे दीदार. हालांकि ई फिल्म अगिला साल रिलीज भइल, ओकरा से पहिले उनके फिल्म सौगंध मिलल, जवन 1991 में रिलीज हो गइल. एह तरे सौगंध उनके पहिला फिल्म हो गइल. ओकरा अगिले साल 1992 में अब्बास मस्तान के फिल्म ‘खिलाड़ी’ में उ मुख्य भूमिका कइलें आ सभके चहेता खिलाड़ी कुमार बन गइलें. खिलाड़ी सीरीज के 8 गो फिल्म अब तक बन चुकल बा. साल 1994 में अक्षय कुमार के 11 गो फिलिम रिलीज भइल. एह में से पाँच गो फिल्म बहुते सफल रहल. अक्षय कुमार के प्रसिद्धि दिन पर दिन बढ़त गइल. अक्षय कुमार के बाद के बरिस में फिल्म अइली सन अउरी हिट भी भइली सन. बाकिर उनके शाहरुख खान, सुनील शेट्टी, अजय देवगन, आमिर खान से बहुत तगड़ा टक्कर मिलल. 1999 में उनके फिल्म ‘संघर्ष’ अउरी ‘जानवर’ आइल जवना खातिर अक्षय कुमार के बड़ा तारीफ मिलल. सभे उनका गंभीर अदाकारी के बड़ाई कइल आ ई बात मानल कि अक्षय एक्शन के अलावा सीरियस रोल भी कर सकेलें.\nसाल 2000 में अक्षय के कॉमेडी वाला रूप लउकल जब उ प्रियदर्शन के फिल्म ‘हेरा फेरी’ में राजू के भूमिका कइलें. ए फिल्म के सीन अभियो बड़ा मशहूर बा अउरी मीम में खूब इस्तेमाल होला. अक्षय फिल्म धड़कन में लउकलें फेर उनके अजनबी में नेगटिव भूमिका रहे. एह भूमिका खातिर उनके फिल्मफेयर अवॉर्ड भी मिलल. एही बीचे अक्षय के एगो खतरनाक स्टंट से भरल फिल्म खिलाड़ी 420 आइल जे में उ हेलिकॉप्टर से लटकलें, दीवार पर कुदलें, हवा में कलाबाजी देखवलें. ई फिल्म जे भी देखल उ बड़ा आश्चर्य चकित भइल. अक्षय के 2000 के बाद के साल में बढ़िया फिल्म अइली सन. 2007 उनके करियर के सबसे सफल साल रहल बा. एह साल उनके चार गो फिल्म लगातार आइल अउरी सुपरहिट रहल.\nउनके 30 साल के करियर में अब ले 115 गो फिलिम आ चुकल बा जवना में से 52 गो काफी सफल फिल्म बाड़ी सन. अक्षय कुमार एकलौता हिन्दी अभिनेता बाड़ें जिनके सगरी फिल्मन के कमाई जोड़ल जाव त 30 अरब रुपिया से भी अधिक होला. अक्षय एह बेरा सबसे कमाऊ भारतीय फिल्म अभिनेता हवें अउरी उनका नामे पिछला पाँच-सात साल में सार्थक अउरी सफल फिल्म बनावे के श्रेय भी बाटे. अक्षय कुमार आर्मी के मदद करे अउरी सैनिक के परिवार खातिर कल्याणकारी काम करे खातिर जानल जालें. उ अइसहीं अपना फिल्मन से सभके मनोरंजन करत रहस अउरी समाज खातिर काम करत रहस, इहे कामना बा.\n( लेखक मनोज भावुक साहित्य और सिनेमा के जानकार हैं. )\nakshay kumar Akshay Kumar films Akshay Kumar films 2021 Bhojpuri News\nअक्षय कुमार वॉर हीरो इयान कार्डोजो बन छुड़ाएंगे दुश्मनों के छक्के! 'गोरखा' का फर्स्ट लुक जारी\nKBC 13, 15October 22: जानिए शोले के रियूनियन पर हेमा मालिनी और रमेश सिप्पी से पूछे गए सवालों के जवाब\n'बिग बॉस 13' में हिस्सा लेकर पछता रही हैं मधुरिमा तुली, एक्स-ब्वॉयफ्रेंड पर जमकर बरसीं


गोरखपुर के मणि शर्मा – Anjoria\nफिल्म इंडस्ट्रीज चकाचौध क दुनिया ह जहाँ रोजाना सैकड़ा का तादाद मे लोग अभिनेता बने भा आपन किस्मत चमकावे आवेला. कुछ लोग मेहनत कर के बन जाला त कुछ लोग वापिस लवटि जाला. गोरखपुर के व्यवसायी मणिओ शर्मा के ई दुनिया खींच ले आइल आ ऊ एगो फिलिम के निर्माता बन गइलें. साथ ही ओह फिलिम में अपनो के बतौर अभिनेता शामिल कर लिहलन.\n"धड़केला तोहरे नावे करेजवा" के पहिला लुक\nरमाकांत प्रसाद के ‘हिम्मतवाला’ के पहिला लुक जारी भइल


भिच्छा | Anjoria's Weblog\n(पाती के अंक 62-63 (जनवरी 2012 अंक) से – 15वी प्रस्तुति)\n– आशारानी लाल\nजब ना तब हमके बइठल देख के ऊ हमरा सोझा धमक जाले. दूर से चलल-चलल आवेले एही से थाकलो लउकेले. ओकरा तनिको अहस ना होला. इहो ना सोचेले, कि बड़ लोगिन के सोझा चाहे हमा-सुमा के लगे जइसे-तइसे आ जब-तब आके खाढ़ ना होखे के चाँही.\nकबो हम ओकरा ओरी ताकिलाँ तऽ कबो महटिया जाइलाँ. हम ओके अन्हेरिया, गरीब-गुरबा, चाहे बउकड़ बूझ के ना महटियाइलाँ. इहे सोचिलाँ कि ओकरा से हम का बतियाइब. न तऽ ऊ हमार बात बूझी, न हम ओकरा के बूझब. ऊ बूझो चाहे ना, अपन लटकल मुँहवा हमके देखाइए दी, ना त कबो-कबो लोरो चुआवे लागी – तब हम का करब.\nअइसे देखेमें ऊ करिया रंग के दूबर-पात तनी लमहर मेहरारू लउकत रहे. ओठवा ओकर दुनु बन्दे रहत रहे, तऽ दाँत कमें लउकल करे. ओकर दूनो उज्जर-उज्जर आँख, ओकरा मुँहे पर सही सलामत लउक जाइल करे. कवनो बात पुछलो पर, ऊ जल्दी बोलत ना रहे, अपन मुड़िए हिला-हिला के आ नटई घुमा के, ऊ कुल बात के जबाब दे देत रहे. भर टोला रोजे घुमल करे, तबो ओकरा में लाज भरल रहे. कवनो मरद-मानुस के सोझा ऊ अपन साड़ी अपना माथे पर से खींच-खाँच के मुँहवा ढाँक लिहल करे – जवन ओकरा लजइला के चिन्हासी लागे. बार तऽ ओकर हरदम अँझुराइले-खँझुराइल रहत रहे, काहे कि बार झारे के मोका ओके कबो भेंटइबे ना करे. भोरहीं से अपना धन्धा में जोता जात रहे. ओकरा लगे बहुते लोगिन के अढ़वल काम पड़ल-पड़ल टुकुर- टुकुर ताकल करत रहे. कबो केहू के दुआर झारे-बहारे के रहे, तऽ कबो कहीं से गोबर उठावे आ फेंके के रहे. इहे ना कई लोगिन के घर-दुआर में गोबर-माटी डाले के आ लीपे-पोते के पड़ल रहत रहे. केहू के दुअरा चिपरियो पाथे रोज ऊ जाइल करे. ओके बेर नवे लागे सबकर कहल काम आ टहल पुरवे में. ओकरा फुरसते कब रहे कि केहू लगे बइठो चाहे बतियावे. एतना जाँगर ठेठवलो पर का जाने ओकरा भरपेट खयेका जूरत रहे कि ना ? कामे के सूर में ऊ अइसन बूड़ल रहत रहे कि तनी हँसहू बोले के मोका ओकरा ना भेंटाय. लागे कि ऊ हँसल-मुस्कराइल भुला गइल होखे. कहेला लोग कि पढ़ले-लिखल लोग काम में ढ़ेर बाझल रहेला, बाकी ओकर काम आ मेहनत देख के त हमरा आँखी के सोझा अन्हार हो जात रहे.\nअबे कुछे दिन भइल कि हम ओह घर में बियह के आइल रहीं, आ ओह घर के बड़ पतोह बनल रहीं. देखलीं कि अतवार-मंगर छोड़के रोजे भितर-बाहर के ओसारा में गोबर पड़ल करे. ई गोबर डाले के काम उहे मेहरारू करत रहे, एही से देखे में हमार घर बड़ा चिकन-चाकन लउके. एह गोबर डाले वाली मेहरारू के हमार सास फिदनी कहि के पुकारत रही. ई फिदनी नाव सुन के त पहिले हमरा हँसी आइल बाकी धीरे-धीरे जब रोज ओकर काम-धन्धा देखलीं तब सोचे लगलीं कि – ए बाबा ! एह रूप में त ना बाकी एह नाव में बड़ा गुन बा. हमार सोच आ हँसी ओकरा गुन के सोझा हीन लागे लागल.\nफिदनी अपना हाथ के हथेरिए से गोबर पानी मिला के आ ओके रगड़-रगड़ के घर-दुआर अइसन चिक्कन बना देत रहे आ चमका देबे कि उहाँ अदिमिए नाहीं, लागे कि देवतो लोग आके दू-छन बइठे खातिर मचल जाई. हम ओकर नाँव त जानिए गइल रहीं, एक दिन इहो देखलीं कि अम्माजी धीरे से अपना हाथे में दू-चार गो ले रोटी लेके ओपर गुड़ धऽ लेली, फेरू आपन हाथ अपना अँचरा में लुकवा के, बहरी के दलानी में गइली जहाँ पहिलहीं से ऊ फिदनी चउकठ धइले ठाढ़ रहे. ओह रोटिया के धीरे से ओकरा हाथे में धरा के ऊ घरे में मुड़ के आ गइलीं. फिदनियो अपन हाथ अपना लुगा में लुकवा के चल देलस. अब हम रोजे जब जब फिदनी बहरी के दुअरिया पर काम क के ठाढ़ होखे, तब अम्माजी के ओकरा मजूरी के दिहला पर अपन नजर गड़वले रहत रहीं, काहे कि ऊ कबो नून मरिचा साथे धके रोटिया ओके दिहल करँस. तबे हमरा बुझाइल कि ई दूगो रोटिये ओकर मेहनताना के मजूरी बा, जेके देत आ लेत के केहू दूसर ना देख पावेला. हम जान गइलीं कि ई अम्माँजी के बहुते चाँलाकी के बात बा. ना तऽ एह मजूरी के बारे में दूसर केहू जानी आ न कबो एह काम में मजदूरी खातिर केहू हड़ताल करी. कहल जाला कि मेहरारून के अक्किल ना होला, बाकी हमरा अम्माजी के त एह दिसाईं बहुते तेज बुद्धी चलत रहे. एगो इहो बात देखे में आइल कि फिदनी के तर-तिहुआर के चलते ढ़ेरे बोनस भेंटा जात रहे. मानतानी कि पवनी कुल खातिर घीव लगा के ना, तेले घँसके दलभरूई-पूरी आ बखीर बनत रहे, त उहे बोनस बन के फिदनिओ के मिलल करे. ई पूरी बखीर के बोनस – ओके सबका सोझा दियात रहे – चोरवा लुकवा के ना. एह मोका पर फिदनी तनी हँसे-बिहँसे आ अवरियो खयका आ लुगा के माँग अम्माँजी से करे, जेमें थेर बहुत अवरी ओकरा भेंटाइयो जात रहे.\nफिदनी के मेहनत के बारे में केतनो कहल जाव ऊ कमे रहे. ओकर मेहनत आ दीन भाव देख के हम ओकरा पर तनी मोहा गइल रहीं. जब ऊ हमार घर लीपत रहे तबे ओसे हम पुछलीं कि – तोहार ‘ऊ’ कहाँ रहेलन ?\nएतना सुनते फिदनी के मुड़ी नीचे गड़ गइल, ऊ लजा गइल, तब अम्माँजी बोललीं कि – अरे – ‘ऊ’ कहाँ घरे रहेला. ‘ऊ’ त परदेस में महिना महिना दिन ले भीख माँगे खतिर घुमत रहेला. ओकरा आवे-जाये के दिन के कवनो ठीक ना रहेला, अहिसे न ई फिदनी अपने जाँगर ठेठा के कमात खात रहेले, आ अपना लइकनो के पोसेले.\nअम्माँजी के बाते से हम जनलीं कि ई फिदनी एगो जोगी के मेहरारू ह. एके सबलोग जोगिनिया, चाहे रहमत बो, चाहे फिदनीए कहिके गोहरावत रहेला. ई फिदनी एह गाँव में एह टोला के सब बाबू भइया लोगिन के घरे सेवा टहल में लागल रहेले, जवन ओकरा करे लायक होला. ऊ एगो जोगी के मेहरारू रहे, जेकरा न खाये के खयेका रहे न पहिरे के बस्तर.लइकवा कुल त एगो जँघिया पहिन के उघारे-निघारे खेते खरिहाने घुमत रहत रहन सन. उहो फाटले पुरान, मइल-कुचइल लुगा पहिन के एने-ओने धउरत रहत रहे. अपना तन पर अपन लाज ढाँके खतिर ऊ लुगा पहिनत रहे. जब कबो फिदनी तनी नीक लुगा पहिन लेबे तऽ लोग बाग लागे न सुगबुगाए आ कहे कि कहले न जाला कि- ‘गरीब के लुगाई, भर गाँव के भउजाई होले’.\nफिदनी केहू के घरे कुछु छू ना सकत रहे.बाकी चोरा लुका के ओह गाँव के गँवई मनचला बाबू लोग ओके अपन भउजाई कहि के अपना हवस के पुरवत रहत रहे. एह बात के फिदनी पर कवनो असर ना पड़े, काहे कि ओके खाए-पहिने के भेंटा जात रहे. एगो भुखाइल दुखिया गरीब मेहरारू के अवरी का चाँहीं. ऊ केहू से इहाँले कि अपना मरदो से कबो कुछु ना माँगत रहे – ई सब तऽ ओकरा मेहनत के फल रहे, जेसे ओकर पेट भरत रहे.\nअम्माँजी से हम जनलीं कि फिदनी ओह गाँव के जोगीटोला में रहेले. इन्हनी के रहे खातिर एके गो कमरा ओह घर में रहे, जेमें एकनी के मूर्गा-मुर्गी, बकरी-छेरी, बाल-बच्चा आ अपनहू कुल राती खानी सुतत रहन सन. रहे-सहे के कवनो चिन्ता फिकिर एकनी के ना होला. ई कुल वर्तमान में जीयेलन सन, यानी आज खा लीहन सन त काल्ह का होई ? ई कबो ना सोचेलन सन. ए कुल के न तऽ बाजार भाव से मतलब होला न कवनो बैंक के नाँव जाने से. भीख मांगल एह लोग के पुस्तैनी पेशा होला. फिदनी एही जोगिन के समाज के उपज रहे, जेकरा जिनगी में न त कबो अमीरी आइल, न त कबो गरिबिये ओकर साथ छोड़लस.\nआज उहे फिदनी बेर-बेर हमरा सोझा घुरिया-घुमरिया के हमरा से बोलल-बतियावल चाहत रहे. ओकरा त सोचे के चाँहीं कि जब एक बेर हम ओसे बोलल बन्द कऽ दिहलीं, तऽ अब एतना दूर शहर ले आके आ हमरा इयाद के झरोख में घुस के हमार पीछा जब ना तब काहेंके करत रहतिया. हम तऽ ओही दिने चुपा गइनी जवना दिने सुनलीं कि ऊ अपना गरीबी के तरजूई पर अपना नासमझ बेटी के तउल देलस. इ सुनते हमार करेजा कसमसा के थउस गइल. ऊ बेटी अबे छवे-सात बरीस के भइल रहे. भगई आ चिरकुट लपेटले घुमत रहत रहे. ऊ कबो महुआ बीनत के, तऽ कबो नीब चुनत के लउक जाइल करे. कबो-कबो लकड़ी, चुन्नी, पतई आ करसियो उठावत रहे. ओही अबूझ बेटिया के पइसा के लालच में अपना कंगाली के तरजूई पर ऊ चढ़ा देलस.\nका जाने कवना बेपारी के हाथे. फिदनी ओके कुछ पइसा गिना के दे देले रहे. ऊ बेपारी कवनो दूर दराज देस में ओह धीया के लेके चल गइलन सन. ऊ कुल ओकरा साथे का-का कइले होइहन सन् केहू जान ना पावल ? अपना अबूझ बेटी के बेंच के इ फिदनी कुल्ही महतारिन के मुँहे करिखा पोत देले रहे. जब हमरा मालुम भइल कि अइसन घिनौना काम बाप नाहीं, ऊ महतरिए कइलस ह, तब से हमरा मन के हिया में ओह फिदनी खातिर जेतना मोह के तेल भरल रहे, कुल सूख गइल आ हमार इ मन घिरना से भर गइल. इहे बात बा कि आज ओकर ईयाद जब जब हमरा आवता तब-तब ओकर कठकरेजी महतारी वाला रूप हमरा सोझा लउके लागता. एही से हमार मन अब अपना टेक पर अकड़ के घेड़ा नियर हिनहिनाता. हम भले अपना मन के बेर-बेर झटकारऽतानी आ समझावतानी कि ओकरा से हमके बोले बतियावे के चाँहीं, बाकी ऊ अड़ल, बा एही पर कि ना हम ओसे कुछु ना बोलब न बतियाइब, आ न तऽ ओकरा बारे में कुछु लिखब.\nएतना कइलो पर ई फिदनी मानत नइखे. लागता कि ऊ हमरा सोझा आके – रिरिआ-गिरिआ के हमसे इहे पूछल चाहतिया कि – मोसे-रूसल बानी\nका ? मोरा संगे-संगे आज ”उहो“ आइल बानऽ, आ रउवा से एगो भिच्छा माँगतान. आज अपना बोलिए के भीख हमनी के दीहीं नऽ.\nThis entry was posted in कहानी, पुस्तक चर्चा, साहित्य and tagged आशा रानी लाल, कहानी, पाती, भोजपुरी पत्रिका by Anjoria. Bookmark the permalink.\n1 thought on “भिच्छा”\namritanshuom on फ़रवरी 8, 2012 को 9:13 पूर्वाह्न said:\nराउर रचना हमार दिल के ,भीतर में पैठ कर गइल.\nकरिया , दूबर-पात,आ लमहर मेहरारू, के इज्जत बढ़ी गइल .


पामेला के भोजपुरी सिखावत रहले मनोज तिवारी – Anjoria\nNovember 22, 2010 OmPrakash Singh टीवी, मनोरंजन 0\nहालीवुड तारिका पामेला एंडरसन के “बिग बॉस” का घर में हिंदी सिखावे के जिम्मेदारी मनोज तिवारी के सँउपल गइल त सगरी सदस्यन सहित पामेलो खुश हो गइली. मनोज तिवारी अतना बढ़िया से सिखवले कि पामेला एंडरसन मन लगा के हिन्दी सीखत बाड़ी आ हिन्दी बोलतो बाड़ी.\nसलमानो खान पामेला के हिन्दी सुन के अचरज जतवलें आ पामेला के हिंदी सिखावे खातिर मनोज के धन्यवाद दिहलें. मनोज तिवारी अब एह फेर में लागल बाड़े कि पामेला के भोजपुरियो सिखा देस जेहसे कि भोजपुरी बेसी से बेसी प्रचार प्रसार हो सके. मनोज के कहना बा कि ऊ पामेला से भोजपुरी बोलवाइये के रहीहें.\nमनोज तिवारी महाबली खली के हारमोनियम, ढोलक, आ बाँसुरी बजावलो सिखा रहल बाड़े. खली के कहना बा कि मनोज तिवारी उनकर जिगरी दोस्त बन गइल बाड़न आ अइसनका दोस्त पर उनका नाज बा. अब “बिगबॉस” के घर से बाहर निकलला का बाद पामेला भोजपुरी बोलत बतियावत आ खली हारमोनियम आ बाँसुरी बजावत लउकस त अचरज के बाति ना होखी.\nवइसे मनोज तिवारी के मृदुलता का बारे में कहल जाले कि भोजपुरी के एह मेगा स्टार के खासियत हऽ कि ऊ केहू के आपन बना लेलें.


संपादकीय: अंक - 24 (21 अप्रैल 2015) - मैना: भोजपुरी साहित्य क उड़ान (Maina Bhojpuri Magazine)\nHome प्रभुनाथ उपाध्याय विविध संपादकीय संपादकीय: अंक - 24 (21 अप्रैल 2015)\nसंपादकीय: अंक - 24 (21 अप्रैल 2015)\nबीतल 14 अप्रैल के बाबा साहेब अंबेडकर के जनम दिन रहे। ई देस के भाग रहल बा कि अईसन बड़हन मनई कबो ए देस के माटी के सेवा कईले बा। लेकिन संङही ई देखि औरी पढि के बहुत बाऊर लागेला कि बाबा साहेब के एगो दलित नेता बना के जेहल में डाल दिहल गईल बा जबकी उँहा के एतना बड़ काम कईले बानी जेवना बराबरी करे लायक हजार साल में केवनो उदाहरन नईखे लऊकत। ए देस खाती औरी हिन्दू समाज दुनू खाती। बाकी राजनैतिक कारनन से उहाँ सोगहग उँचाई के छोट क दिहल गईल बा औरी ए काम में सबसे ढेर जोगदान अगर केहू के बा तऽ तथाकथित दलित चिन्तकन लोग के बा औरी तथाकथित सवर्ण चिन्तक लोग करईला के काम कईले बा लो।\nजब कबो बाबा साहेब के बात होला तऽ बात घूम-फिर के आरक्षण ले पहुँचि जाला। कुछ सवर्ण लोग बाबा साहेब के गलती बतावे के कोसिस करेला कि बाबा साहेब आरक्षण ले आ के देस के बहुत बड़हन नोकसान कऽ दिहलन। अईसन बात करे वाला लोग ए बात के भुला जाला कि आरक्षण के लाभ एही समाज के लोगन मिलत बा जेकर समाज में स्थिति केवनो बड़ाई लायक ना रहलि हऽ। केवनो समाज में केहू के लगे सभ कुछ रहे तऽ केहू के लगे कुछू ना; ई बहुत बढिया बात ना होखे ला। जहाँ सगरी समाज के बिचार करे के चाहीं कि काँहे अईसन हाल बा? कईसे ए भेदभाव के खतम कईल जा सकेला? लेकिन ई केहू ना कईल औरी अगर केहू कईल तऽ ओकर बात ओकरे सङगे खतम हो गईल। लेकिन बाबा साहेब ए काम के कईलें। रासता देखवलें कि कईसे समाज में खोंनाईल खंता भरल जा सकेला। काहाँ ले उहाँ के धन्यबाद कहे चाहीं पूरा देस औरी समाज के तऽ लोग बदला में सिकाईत कर ता औरी दोस देता। ई ऊ समय बा जब सभ केहू के मिल के बाबा साहेब के इमानदारी से समझे के चाहीं।\nआरक्षण जरूरी बा ए समाज के भेदभाव के कम करे खाती। जात के आधार पर आरक्षण मिले चाहीं लेकिन सङही इहो देखे होई कि कहीं केहू ए आरक्षण तरे पीसात तऽ नईखे। जेवन जात पिछड़ल बे, ओके आरक्षण मिलो लेकिन जेवन जात नईखे पिछड़ल ओके आरक्षण दे के कमजोर के औरी कमजोर कईल जाता। कांहे कि ओ जात के लोग कमजोर के नाँव पर मलाई खाता। ई बदले के चाहीं। सङही जे गरीब बा ओकरो के आरक्षण के लाभ मिले चाहीं, चाहें जात जेवन होखे। काँहे कि ई सरकारी भेद-भाव जेवन समाज के बढिया बनावे चाहत बा अगर आँख पर अंहवट बान्ह के चलत रही तऽ कुछ साल बाद कुछ जातन के दलित बना दी औरी एगो खंता भरे खाती दोसर खंता खोदि ली। औरी ई हाल केहुतरे ठीक ना रही। जरूरी बा अषाढ़ से पहिले बान्ह बान्हि लिहल जाओ।\nअंक - 24 (21 अप्रैल 2015)


बिहार में भाजपा जदयू गोलबंदी टूट का कगार पर – टटका खबर\nबिहार में भाजपा जदयू गोलबंदी टूट का कगार पर\nपिछला सतरह साल से चलल आवत भाजपा आ जदयू के गोलबंदी अब टूटे वाला बावे काहे कि नीतीश कुमार कवनो तरह से नरेन्द्र मोदी के सकारे के पक्ष में नइखन. उनका मालूम बा कि एक बेर अगर नरेन्द्र मोदी प्रधानमंत्री बन गइलन त नीतीश के नंबर कहियो ना आई. संयोग से दुनु जने समाज के पिछड़ा वर्ग से आवेलें आ एहु आधार पर ऊ मोदी का खिलाफ ना लड़ सकसु. से बारह साल पुरान घटना ले के अब सवाल उठावे में लागल बिया जदयू. काल्हु जदयू मंत्री नरेन्द्र सिंह मोदी के दंगाई बता दिहले त शिवानंद तिवारी के कहना रहल कि सरदार पटेल अइसनका आदमी के कान पकड़ के हटा देतन.\nवइसे कुछ जानकारन के इहो कहना बा कि नीतीश के शैली से नाराज कुछ जदयू विधायक पाला बदल सकेलें बशर्ते ओह लोग के संख्या काम लायक बन जाव. बिहार विधानसभा में बहुमत ला १२१ गो विधायक चाहीं जवना में जदयू का लगे ११७ गो भाजपा का लगे ९१ गो विधायक बाड़ें. जदयू अब निर्दलीय विधायकन से आपन गिनिती पूरावे का फेर में बिया. जबकि भाजपा के सरकार तबहिये बन पाई जब ओकरा के तीस गो अउर विधायक समर्थन दे देसु. एह संख्या ला भाजपा नजर लगवले बिया कि जदयू में टूट हो जाव.\nTags: जदयू, नीतीश सरकार, भाजपा


Era of farming has started farmers engaged in preparation Bhojpuri: शुरू हो गइल खेती-किसानी के समय, तैयारी में जुटलें किसान– News18 Hindi\nBhojpuri: शुरू हो गइल खेती-किसानी के समय, तैयारी में जुटलें किसान\nसरकारी स्तर पर 15 जून से खरीफ के सीजन मानल जाला, बाकी गांव देहात में खरीफ फसल के तैयारी रोहिन नक्षत्र से शुरू हो जाला. धान के बेहन रोहिन में पहिला बारिश के समय पड़ जाए के चाही. एह साल यास तूफान के वजह से रोहिन नक्षत्र में अतना बरसात भईल हा कि भादो फेल हो गईल हा.\nLast Updated : June 16, 2021, 14:13 IST\nआइल खरीफ फसल के बुवाई के समय. किसान अपन नाधा, नरैली ठीक करें लगले.. वइसे गांव में ये समय खेती के काम बैल पर आधारित नइखे रह गईल. बाकि किसान आज भी, खेती के मशीन, औजार के तैयारी वइसे शुरू करेले. सरकारी स्तर पर 15 जून से खरीफ के सीजन मानल जाला, बाकी गांव देहात में खरीफ फसल के तैयारी रोहिन नक्षत्र से शुरू हो जाला. धान के बेहन रोहिन में पहिला बारिश के समय पड़ जाए के चाही. एह साल यास तूफान के वजह से रोहिन नक्षत्र में अतना बरसात भईल हा कि भादो फेल हो गईल हा.\nमृगड़ाह नक्षत्र एक हफ्ता से खूब तवत बा. बाकी बरसात के आवग के संभावना बराबर बनल रहत बा. गांव में एगो कहावत प्रचलित बा कि भादो तीन ना कातिक तेरह. मतलब ई कि अगर खेत तैयार होखे तब तीन दिन में भदई के आ तेरह दिन में कातिक के बुवाई पूरा हो जाई. एकरा अलावा हर इलाका में खेती आ मौसम के आपसी संबंध के संगे संगे खेती में किसानन के व्यक्तिगत रुचि आ ओमे तनिकों लापरवाही से होखे वाला नुकसान से भी आगाह करावल गईल बा. बतावल गईल बा कि,,,,,\nआसाड़ सावन करी गमतरी.\nकातिक खाय मालपुआ..\nमाई, बहिनिया पूँछन लागे,\nकातिक किता हुआ..\nमतलब ई भईल कि भदई के खेती के वखत तनिकों लापरवाही होई, आ कातिक महीना में किसान कवनों तरह के मौज मस्ती में मशगूल हो जाई तब किसान के भदई आ कातिक दुनों चौपट हो जाई. एह से खेती के काम गरम लोहा पर हथौड़ा मरला जइसन तत्परता से होवे के चाही. असल किसान एह मामला में कवनों चूक ना करें. बाकी किसानन के फसल के बाद सरकार के फैसला के बारी आवत बा, ओह समय सरकार के कंजूसी आ चालाकी साफ नज़र आवत बा. अभी हाल ही में सरकार के ओर से खरीफ फसलन के न्यूनतम समर्थन मूल्य के घोषणा भईल हा. खरीफ के मुख्य पैदवार धान अउर मक्का पर क्रमशः 72 रुपये और बीस रुपये दाम बढावें के ऐलान भईल बा.\nदावा होत बा कि धान के ई अबतक के सबसे ज्यादा रेट घोषित भईल बा. पिछलका साल धान के दाम 1866 रुपये प्रति कुंतल से बढ़ा के एह साल 1940 रुपये प्रति कुंतल अउर मक्का 1850 रुपये बढ़ा के 1870 रुपये प्रति के घोषणा भईल बा. बाकी एह घोषित दाम पर भी किसानन के खरीद हो जाई, एकर कवनों गारंटी नइखे. सरकार की ओर से बतावल जात बा कि ई दाम किसानन के लागत मूल्य से पचास प्रतिशत ज्यादा बा. जब कि हकीकत ई बा कि एह घोषित दाम में किसान के आपन परिवार के मेहनत आ खेत के किराया शामिल नइखे. अगर ई दुनों चीज शामिल कइल जाइ तब किसान के वास्तविक लागत पर पचास फीसद फायदा देबे के दावा कइल जा सकेला.\nएक बात के अउर ध्यान दिहल जरूरी बा कि खेती के काम में प्रयोग आवें वाला डीजल के दाम में पिछला एक साल में 22 रुपये से 23 रुपये की बढ़ोतरी भईल बा. ओकरा तुलना में धान मक्का के न्यूनतम समर्थन मूल्य के बढ़ल दाम के तुलना करें के चाही कि किसान ज्यादा फायदे में बाड़न कि सरकार के समर्थन मूल्य ज्यादा बढ़ल बा. अभी पिछले रबी के मुख्य फ़सल गेंहू के खरीद में रोज रोज़ नया नया नियम कायदा लागू होत बा. किसान आपन गेहूं के पैदावार बेंचे खातिर रोज़ रोज सरकारी मुलाजिम के यहां दौड़ लगावत बाड़न आ हर समर्थवान से चिरौरी बाड़न. कहीं सरकार 15 जून के बाद गेहू के खरीद पर पाबंदी लगा दी, तब बहुत से किसान आपन पैदावार ना बेंच पइहें.\nअभी आलम ई बा कि गरमी के मौसम में पैदा होखे वाला मक्का के समर्थन मूल्य भले 1875 रुपये प्रति कुंतल घोषित हो गईल बा, बाकी गांव में लॉक डाउन के दौरान मक्का के कीमत 800 रुपये से 850 रुपये प्रति कुंतल से ज्यादा दाम देबे के कवनों बनिया तैयार नइखे. एह तमाम अवरोध, अड़चन के बावजूद लॉक डाउन के दौरान ही ई दुसरका साल बा जब एक ओर देश के अर्थव्यवस्था में चौतरफा गिरावट दर्ज होत बा दूसरी ओर अकेले कृषि क्षेत्र बा जहां 3.6% के बृद्धि दर्ज भईल बा. अंतरराष्ट्रीय रेटिंग एजेंसी फिच दावा करत बा कि एह साल भारत के घरेलू उत्पादन में 9.5% के गिरावट होखे के उम्मीद बा. एकरा बावजूद मौसम विभाग भविष्यवाणी कइले बा कि मानसून के चाल ठीक समय पर ठीक दिशा में बढ़ रहल बा. उम्मीद ई कइल जात बा कि जुलाई के पहिलका सप्ताह तक अउर कवनों अवरोध ना आई तब मानसून पूरा उत्तर भारत के सराबोर कर दी. तब तक भदई के फसल के बुवाई के काम पूरा हो जाई. आ किसान भाई खेत के गुड़ाई के काम में लग जइहें.\nएह अनुकूलता के मद्देनजर ही सरकार के अनुमान बा कि एह साल खरीफ फसल के बुवाई के रकबा में16.4% के बृद्धि होई. एह आशावाद के एगो खास वजह इहो बा कि पिछले दस साल की तुलना में देश के जलाशय में ये साल 21% ज्यादा पानी भरल बा. हाल में रिजर्ब बैंक के मुद्रा नीति समीक्षा बैठक में भी एह बात के जिक्र भईल कि लगातर दूसरा साल सामान्य मानसून के वजह से खरीफ के पैदावार त बढबे करीं, देश के आर्थिक गतिविधि में तेजी आई. मौजूद समय में देश के अन्न भंडार में 100 मिलियन टन अनाज के भंडारण हो चुकल बा. किसानन के मेहनत के बलबूते ही ई सम्भव भईल कि सरकार 80 करोड़ लोगन के5किलों अनाज मुफ्त में देबे के घोषणा कइले बा. एह कोरोना काल में लोगन के मौत के भरपाई त कवनों और तरह से ना हो सकें.\nबाकी एह आपद काल में जब किसान लोगन के भूख मितावें लगातार मेहनत करके अन्न के भंडार भरत बा, ओकर भी कोरोना काल में भी भईल नुकसान भरपाई करें के उपाय सरकार के करके के चाही.एगो काम सरकार नीतिगत रूप में कर सकेला,आ जवना से किसानन के कोरोना के वजह से भईल नुकसान के कुछ हद तक भरपाई हो जाई. सरकार के ई इन्तजाम करें के चाही कि प्रधानमंत्री फसल बीमा योजना के दायरा जवन अभी तक प्राकृतिक आपदा तक सीमित बा, ओकरा के बढ़ाकर मानव निर्मित आपदा मसलन खासकर कोरोना काल में विशेष समय तक के लिए लागू कर देबे के चाही. काहे कि अभी तक के शोध से जवन तथ्य सामने ऑइल बा ओकरा से इहे मालूम होत बा कि कोरोना मानव निर्मित बीमारी बा. किसानन के एह वजह से जतना नुकसान भईल बा उ प्राकृतिक ना आदमी के वजह से नुकसान भईल बाटे. एह उपाय से किसानन के कुछ हद कोरोना के मार से निजात मिली जाइत. (मोहन सिंह वरिष्ठ स्तंभकार हैं. यह उनके निजी विचार हैं.)\nBhojpuri Bhojpuri News


टकरइत का होला? (बतकुच्चन – 174) – Anjoria\nटकरइत का होला? (बतकुच्चन – 174)\nटिकैत त सभे सुनले होई, कुछ लोग टकैतो का बारे में सुनले होखी, बाकिर ई एकदम तय बा कि टकरइत भा टकरैत शायदे केहू सुनले होई. टिकैत का बारे में अधिका लोग इहे जानत होखी कि ई कवनो खास जाति के उपनाम ह. बाकिर असल में ई जाति के उपनाम ना हो के एगो पद के नाम ह. समुदाय के मुखिया के कुछ लोग टिकैत कहेला आ युवराजो खातिर टिकैत के इस्तेमाल होखेला कुछ जगहा. हँ भोजपुरी इलाका में टकैत आ टिकैत के इस्तेमाल ना होखेला. बाकिर टकैत के इस्तेमाल होखे में कवनो दिक्कत ना होखे के चाहीं. काहे कि टकैत भा टकइत ओकरा के कहल जाला जेकरा लगे ढेरे टका होखे.\nबंगाल के लोग टका का बारे में बखूबी जानेलें काहे कि एहिजा रुपिया खातिर टका शब्द के इस्तेमाल आम बोलचाल का भासा में खूबे देखे-सुने के मिलेला. बाकिर एहिजा इहो बता दिहल चाहब कि टका संस्कृत के शब्द टंक से बनल ह. टंक चार माशा का बराबर के वजन के नाम रहे. अलग बाति बा कि अब के लोग तोला-माशा-रत्ती का बारे में ना जाने काहे कि ई तौल प्रचलन से खतम हो गइल बा. एक जमाना में टका के सिक्का चाँदी के होखत रहे आ बाद में तांबा के बने लागल. ओह जमाना में बत्तीस टका के एक रुपा होखत रहे. माने कि आधा आना. सोलह आना के रुपिया त आजादी का बादो बहुते बरीसन ले चलल. बाद में सब कुछ पइसा में बदल गइल. सौ पइसा के एक रुपिया. आना भुला दिहल गइल. चवन्नी चललो बंद हो गइल आ अट्ठनी भिखमंगो ना ल सँ.\nहँ त बात चलल रहे टकरैत के. एक जगहा पढ़े के मिलल टकरइत शब्द तबे से हमरा माथा में ई शब्द घूमे लागल. हमरा हिसाब से टकरैतो शब्द बहुते सहज लागल आ एकर इस्तेमाल भोजपुरी में चल निकले त अचरज ना होखे के चाहीं. बाकिर टकरइत भा टकरैत होखेला का? तनी मनी सोचे पर जोर लगाएब त एकर मतलब साफ हो जाई, शब्दकोश खोजे के जरूरत ना पड़ी. इहो बात हम पहिले कह चुकल बानी कि समय समय पर नया-नया शब्द उभरत रहेली सँ आ एही चलते शब्दकोशन के नया-नया संस्करण निकलत रहेला. शब्दकोश तय ना करे कि कवन शब्द सही भा कवन गलत. शब्दकोश आम बोलचाल आ साहित्य में इस्तेमाल होखे लागल नया-नया शब्दन के बटोरे आ ओकर सर्वमान्य ना त अधिका लोग के मान्य मतलब बतावेला जेहसे कि पढ़े-सुने वाला लोग ओकर सही मतलब समझ सको.\nचलीं शब्दकोश से हट के फेरू टकरइत से टकराइल जाव. विरोधी कई तरह के होलें आ कवनो जरूरी ना होखे कि विरोधी दुश्मनो होखे. बिना दुश्मनी भइलहूँ विरोध करे के जरूरत पड़त रहेला. गाँव-समाज में विरोध के काम पटीदार, गोतिया करेले. आ अकसरहां ई दुश्मनी निकाले खातिर कइल जाला. बाकिर खेल में सामने वाला दल के, राजनीति में सामने वाला गोल के, सामने वाला उम्मीदवार के कवना विशेषण से सजावल जाव? हिन्दी में त प्रतिद्वन्दी शब्द आम बा बाकिर भोजपुरी में प्रतिद्वन्दी शब्द के इस्तेमाल करे में जीभ लटपटाए लागल होखी त उ आदमी एगो सहज शब्द सोच निकललसि – टकरइत. जे टकराए, बार बार टकराए ऊ राउर टकरइत त. टकरइत राउर दुश्मन ना होखे बाकिर ओकरा के हरावल जरूरी होला. अब सोचीं के के राउर टकरइत बा समाज में, पढ़ाई में, राजनीति में, व्यापार में, नौकरी में. आ हम चलनी अपना काम प. ना त हमार टकरइत हावी होखे लगीहें हमरा पर.\nPrevious Post: टटको में टटका खबर : 23 अक्टूबर 2014, बियफे\nNext Post: टटको में टटका खबर : 24 अक्टूबर 2014, शुक


साल २०२५ में कहल जाई : एगो लोक भाषा होखत रहुवे – Anjoria\nMar 25, 2012 दयानद पांडेय, भोजपुरी\nबाजार के दबाव में तिल-तिल कर के मरत भोजपुरी भाषा के दुर्दशा लेके हम कुछ समय पहिले एगो उपन्यास लिखले रहीं “लोक कवि अब गाते नहीं.” इंडिया टुडे में एकर समीक्षा लिखत मशहूर भाषाविद् अरविंद कुमार तारीफ के पुल बान्हत एगो सवालो लिख दिहलन कि अगर लेखक के भोजपुरी से अतने लगाव रहुवे आ भोजपुरी के अतने चिंता बावे त ई उपन्यास भोजपुरिये में काहे ना लिखलें? हिंदी में काहे लिखलें? हमरा खातिर ई सवाल ना तमाचा रहुवे. बाकिर सवाल ई रहे कि अगर हम ई उपन्यास भोजपुरी में लिखबो करतीं त ओकरा के पढ़ीत भला के? एहू ले बड़हन सवाल रहुवे कि ओकरा के छापित के आ काहे? हम उनुका के ई बाति बतावत बहुते तकलीफ से लिखनी कि घबराईं जिन, उहो दिन दूर नइखे जब हिंदी के दुर्दशा पर कवनो उपन्यास अंगरेजी में लिखल जाव. त फेर रउरा पूछब कि ई हिंदी में काहे ना लिखाइल? अरविंदजी हमार तकलीफ समुझनी आ मननी कि ई त बा!\nअइसनका में ई सवाल बहुते गूढ़ बा कि साल २०२५ में भारतीय लोक भाषावन के हालत का होई? लेकिन शायद ई दुसरका सवाल होखी. पहिला सवाल त ई होखी कि साल २०२५ में हिंदी के हालत का होई? आ फेर ओकर हैसियत का होई? अबही त आलम ई बा कि हर छठवाँ मिनट एगो हिंदीभाषी अंगरेजी बोले लागत बा. चउँकावे वाली ई बाति एंथ्रोपोलिजकल सर्वे आफ इंडिया अपना ताजा रिपोर्ट में बतवले बिया. संतोष अतने बा कि हर पाँचवा सेकेंड पर हिंदी बोले वाला एगो बच्चा पैदा हो जा ता. कहे के मतलब ई कि हिंदी बाचल रही. बाकिर सवाल ई बा कि ओकर हैसियत का रही? काहे कि ई रिपोर्ट एह बाति के तसल्ली त देत बा कि हिंदी भाषियन के आबादी हर पांच सेकेंड में बढ़त बा. लेकिन साथही इहो चुगली करत बा कि हिंदी भाषियन के आबादी बेतहाशा बढ़त बा. आ जवना परिवार में सवांग बेसी होले, ओकर दुर्दशा कइसे आ कतना होला इहो हमनी का जानत बानी. आजु के तारीख में दावा बा कि २० करोड़ से अधिका लोग भोजपुरी बोलेला. लेकिन ई आंकड़ा ह. जमीनी हकीकत एकरा से कोसों दूर बा. हकीकत ई बावे कि तमाम माँग का बावजूद आजु ले भोजपुरी संविधान के आठवीं अनुसूची नइखे आ सकल. जबकि दू अढाई लाख लोग के भाषा डोगरी भा कुछ लाख लोग के भाषा नेपाली एह अनुसूची में बाड़ी सँ.\nआजु गाँवो-देहात में भोजपुरी आ अवधी जइसन भाषा बिलाइल जात बाड़ी स. लोग अंगरेजी फेंटल खड़ी बोलौ बोलत बा. “दो साल तक टॉक टाइम फ्री” आ “लाइफ टाइम प्रीपेड” जइसन विज्ञापन गाँवों में लहालोट बा. एके साथ अंगरेजी आ बाजार के दबाव अतना बेसी बा कि लोक भाषा त का हिंदी जइसन बड़हनो भाषा अपना के बचा ले जाव, इहे बहुत रही. हालांकि बाजार पर नजर डालीं आ अखबारी रिपोर्टन पर गौर करीं त पता चलत बा कि एह घरी मुंबई तक ले भोजपुरी फिलिमन के बहार बा. भोजपुरी सीडी आ कैसेटन से बाजार अटल पड़ल बा. बाकिर अश्लीलता, फूहड़ता अउर लंपटई के सगरी हद तूड़त ई फिलिम, कैसेट आ सीडी भोजपुरी के दाग लगावत ओकरा के बेमौत मारत बाड़ी सँ. हालांकि अमिताभ बच्चन जइसन लोगो भोजपुरी फिलिमन में काम करत बा, ई बतावल जात बा. अमिताभ बच्चन के कुछ फिलिम भोजपुरी में डबो भइल बा. लेकिन भोजपुरी के ई बाजारु छवि ह. सचाई त ई बा कि भोजपुरी अवधी समेत तमाम लोक भाषा एह तरह उपेक्षित बाड़ीं कि अगर इनकर तुलना करे के होखो त कहब कि अधिकतर मध्यवर्गीय घरन में जइसे बुढ़वा-बुढ़िया महटियावल आ अपमानित एगो कोना में खांसत-खंखारत बोझ बनल पड़ल रहेले, हमहन के लोको भाषा के उहे गति बा. जइसे कमजोर बूढ़ हर घड़ी अपना मौत के इंतजार करत रहेले. हमहन के लोक भाषा के हाल ओहू ले खराब बा. का पता साल २०२५ से पहिलही हमनी के लोक भाषा एक एक कर आपन प्राण छोड़त जा सँ. आ हमनी के सरकार ओहनी के बचावे खातिर परियोजना बनावत लउके. जइसे कि पाली आ संस्कृत का संगे भइल बा.\nबाकिर का परियोजना भाषा बचा पावेले? आ कि सरकारी असरे भाषा बाच जाली सँ? अगर बाच सकती सँ उर्दू कबे बाच गइल रहीत. साँच त ई ह कि कवनो भाषा बाचेले त सिर्फ एह चलते कि ओकर बाजार का बा? ओकर जरूरत कतना बा? आ ओकर डिमांड कतना बा? ऊ रोजगार दे सकेले का? अगर ना त कवनो भाषा के हम आप का, केहू ना बचा सके. अगर संस्कृत, पाली आ उर्दू जइसन भाषा बेमौत मरली सँ त सिर्फ एह चलते कि ओ रोजगार आ बाजार के भाषा ना बन पवली सँ. चाहे उर्दू होखो, संस्कृत होखो भा पाली जब ले ऊ कुछ रोजगार दे सकत रहल, चलल. पाली के त अब केहू नामोलेबे वाला नइखे रहि गइल. बहुते लोग के त इहो ना जानत होखी कि पाली नाम के कवनो भाषा रहुवे. इतिहास के पन्ना के बात हो गइल पाली. लेकिन संस्कृत? ऊ पंडितन के भाषा मान लिहल गइल आ जनता छोड़ दिहलसि. एहू चलते कि ऊ बाजार में ना पहिले रहुवे ना अब कवनो उमेद रहि गइल बा. उर्दू एक समय देश के मुगलिया सल्तनत में माथे चढ़ के बोलती रहे. ओकरा बिना कवनो नौकरी मिलल मुश्किल रहुवे. जइसे आज रोजगार आ बाजार में अंगरेजी के धमक बा तब उहे धमक उर्दू के होखत रहुवे. बड़हन-बड़हन पंडित लोग तब उर्दू पढ़त-पढ़ावत रहुवे. मुगलन का बाद अंगरेज अइले त उर्दू गँवे-गँवे हाशिया पर चल गइल. फेर जइसे संस्कृत के पंडितन के भाषा मान लिहल गइल रहे, वइसहीं उर्दू मुसलमानन के भाषा मान लिहल गइल. आजु का तारीख में उत्तर प्रदेश आ आंध्र प्रदेश में राजनीतिक कारणन से वोट बैंक का फेर में उर्दू दूसरकी राजभाषा के दर्जा भलही पा गइल होखे, रोजगार के भाषा अब ऊ नइखे रहि गइल. आ ना ही बाजारे के भाषा बिया. से, उर्दूओ अब इतिहास में समात जात लउकत बिया. उर्दू बचावे खातिर राजनेता आ भाषाविद् योजना-परियोजना के बतकही करत रहेले. पुलिस थाना आ कुछ स्कूलो में मूंगफली का तरह उर्दू-उर्दू भइल. बाकिर ई नाकाफी बावे आ मरलो से बाउर बा.\nहँ, हिंदी एने होश सम्हरले बिया आ होशियारी देखवले बिया. रोजगार के भाषा आजू भलही अंगरेजी होखो, बाजार के भाषा त आजुओ हिंदीए बिया. आ लागत बा कि आगहू बनल रही का, दउड़बो करी. कारण ई बा कि हिंदी विश्वविद्यालीय हिंदी के खूंटा उखाड़ दिहले बिया. शास्त्रीय हद तूड़त हिंदी अपना के बाजार में उतार लिहले बिया. आ हमनी का विज्ञापन देखत बानी कि “दो साल तक टॉक टाइम फ्री” , “लाइफ टाइम प्रीपेड”. “दिल माँगे मोर” त हमनी का कहही लागल बानी. एतने ना अंगरेजी अखबार अब हिंदी शब्दन के रोमन में लिखत आपन अंगरेजी हेडिंग बनावे लागल बाड़े. अरविंद कुमार जइसन भाषाविदो कहे लागल बाड़न कि विद्वान भाषा ना बनावसु. बाजार से भाषा बनेले. व्यापार आ संपर्क से बनेले. हिन्दी बहुते सगरी अंगरेजी, पंजाबी, कन्नड़, तमिल वगैरह शब्दन के आपन बना लिहले बिया. एहसे हिंदी के बाचल रहला के आसार त लउकत बा. बाकिर लोक भाषा सब ई लचक अबही ले नइखी देखवले सँ. गोस्वामी तुलसीदास अगर अवधी में रामचरित मानस ना लिखले रहितन त हम पूछत बानी कि आजु हौखित कहवाँ? एही तरह अगर भिखारी ठाकुर भोजपुरी में “बिदेसिया” आ “आरा हिले बलिया हिले छपरा हिले ला. हमरी लचके जब कमरिया सारा जिला हिले ला”, जइसन कुछ लोक गीत ना लिखले रहीतन त भोजपुरी कहाँ होखीत? भोजपुरी, अवधी, ब्रज, बुंदेलखंडी, मैथिली, मगही, वज्जिका, अंगिका, कन्नौजी, कुमाऊंनि, गढ़वाली, छत्तीसगढ़ी वगैरह तमाम लोक भाषा तेजी से बिलाए का राह पर बाड़ी सँ.\nआजु त हालात ई बा कि लोक भाषा सभ के जवन सबले बड़हन थाती रहुल ऊ रहल संस्कार गीत आ श्रम गीत. आजु हमनी से संस्कार गीतो बिला गइल बा. शादी ब्याह में, मुंडन निकासन में तमाम अउरी सगरी मौकन पर गावल जाए वाला संस्कार गीतन के जगह अब फिल्मी पैरोडी ले लिहले बाड़ी सँ. लेडीज संगीत ले लिहले बिया. भजन आ पचरा का जगहा अश्लील फिल्मी पैरोडियन वाला भजन आ देवी गीत सुनाए लागल बा. श्रम गीत ते कब के विदा हो चुकल बा. गरज ई कि सगरी लोक भाषा लोग का ठेंगा पर आ गइल बा. त अइसना में अचरज का साल २०२५ ले लोक भाषा सभ अपना के सरिहावे खातिर भीख मांगे लागऽ सँ. निश्चिते ई हमनी के आ हमहन के समाज के सबले दुखदाई बाति होखी. ठीक वइसने जइसे कि कवनो बहुते पढ़ल-लिखल कैरियर प्रेमी लड़िका अपना महतारी के माई कहे से कतराए लागे. का त ओकर माई पढ़ल-लिखल ना हिय. ओकर फिगर ठीक नइखे. ऊ समाज में उठे-बइठे लायक नइखे. त जइसे कवनो कैरियर प्रेमी लड़िका एह कारणन से अपना महतारी के माई ना कहे आ लजाला, ठीक वइसहीं का हमनियो सभ अपना मातृभाषा का साथ आजु उहे नइखीं करत जा? मातृभाषा जवन हमनी के लोक भाषा हईं सँ. जवना के बोले-बरते से हमनी का लजात बानी जा. जियते जियत मारत बानी जा. एह पर हमनी के सोचे का चाहीं कि आखिर अइसन काहे करत बानी जा? अपना महतारी के जान काहे लेत बानी जा?\nसरोकारनामा पर प्रकाशित लेख के भोजपुरी उल्था\nका हो अखिलेश, कुछ बदली उत्तर प्रदेश ?\nका हमनी का एह तंत्र के लोकतंत्र कह सकीलें ?\n2 thought on “साल २०२५ में कहल जाई : एगो लोक भाषा होखत रहुवे”\nरउरा एगो प्रतिष्ठित लेखक उपन्यासकार हईं आ रउरा लेखनी के हम बड़हन प्रशंसको हईं. राउर लेख रचना अकसर अंजोरिया पर प्रकाशितो करत रहीले. बाकिर एह लेख में लिखल रउरा कुछ बाति से हमरा विरोध बा. एह मुद्दा पर आपन बाति हम पहिलहूं कह चुकल बानी बाकिर जरूरी लागत बा कि फेर से ओह बाति के रेघरियावल जाव.\nमहाराज जी, भोजपुरी के भोजपुरिये रहे दीं सभे. ओकरा के विद्वानन, श्लील लोगन के भाषा मत बनाईं सभे. भोजपुरिया संस्कार घुमा-फिरा के आपन बाति ना कहे. जवन कहे ला छाती ठोक के कहेला. नीमन लागो त ठीक, बाउर लागो त ठीक. हमार, माफ करीं, हम ना त विद्वान हईं ना विद्वता के कवनो दावा करीले. हम त बस एगो भोजपुरिया प्रेमी हईं जेकरा अपना भाषा से बेहद लगाव बा. आजु हम उहे कहे जात बानी.\nआपन बाति कहे से पहिले हम चाहब कि लड़िकाईं में पढ़ल एगो कहानी दोहरा दीं. एगो राजा के बाज एक बेर उड़त जा के एगो बुढ़िया का घरे बइठ गइल. हारल थाकल रहुवे से बुढ़िया ओकरा के पकड़ लिहलसि. देखलसि कि एकर चोंच टेढ़ बा, पंजो टेढ़-बाकुर बावे. से ऊ नोहरनी से बाज के सगरी नोह सोझ कर दिहलसि आ चोंचो के रेती मार के सपाट बना दिहलसि. अब ऊ बाज कवनो काम के ना रह गइल रहे. ना त बेचारा कवनो डाढ़ी पर बइठ सकत रहुवे ना कवनो शिकार के अपना पंजा से दबोच सकत रहे. चोंच त एह लायक रहिये ना गइल रहे कि कुछ खा सको.\nएह कहानी के बुढ़िया के नेकनीयति पर कवनो संदेह ना कइल जा सको. ऊ बेचारी त अपना जाने में ओह चिरई के निमन करे के काम कइलसि. ठीक ओही तरह भोजपुरी के सुधारे, ओकरा हालात पर दया दरसावे, ओकरा फूहड़पन के गरियाए वालन के नेकनीयति पर हमरा कवनो संदेह नइखे बशर्ते ओ लोग खुदहु भोजपुरिया होखे, भोजपुरी बोलत-बरतत होखे, भोजपुरी में कुछ लिखत पढ़त होखे. बाकिर फैशन परस्ती में भोजपुरी के “अश्लीलता” के विरोध करे वालन से हमार विनम्र विनती बा कि दया करीं जा. भोजपुरी श्लीलन के भाषा ना ह. एकरा के बोले बतियावे वाला लोग अश्लीले हवे, अश्लीले रही. काहे कि जे पढ़-लिख गइल बा से त भोजपुरी के हमेशा हीन मानी, बोली, समुझी आ कहल करी. भोजपुरी सिनेमा हमनी के श्लील समाज देखे ना जाव. भोजपुरी कैसेट ऊ सुने ना, भोजपुरी पढ़े लिखे ना. बस भोजपुरी के गरियावे जानेला. भोजपुरी अगर जिंदा बिया त ओही अश्लील लोग का चलते जे अबहियो अपना गँवार महतारी के आदर देला, ओकरा से प्रेम करेला.\nअब भोजपुरी के बात एक एक मुद्दा पर\n१. भोजपुरी के संविधान के आठवीं अनुसूची में जगहा नइखे मिलल.\nएकर सबले बड़का कारण बा कुछ हिंदी विद्वानन के विरोध. भोजपुरी समेत कुछ भाषा सभके आठवीं अनुसूची में शामिल कइल जाव कि ना एह खातिर केन्द्र सरकार सीताराम महापात्र कमिटी बनवले रहल. डा॰ सीताराम महापात्र कहेलें कि भोजपुरी के एह अनुसूची में शामिल करे के विरोध दोसरा भाषा वाला केहू ना कइल बाकिर हिंदी के बहुते विद्वान एकर सख्त खिलाफत कइलन.\nओही हिंदी प्रेमियन का चलते भोजपुरी के आठवीं अनुसूची में राखे के के कहो ओकरा के भाषा तक ना मानल जाव. सरकार का नजर में ऊ त हिंदी के एगो उपभाषा हिय जवना के कवनो स्वतंत्र अस्तित्वे नइखे. आ जवना भाषा के स्वतंत्र अस्तित्वे नइखे ओकरा के कवनो अनुसूची में राखल जाव त कइसे. भोजपुरी के राजनीति करे वाला तमाम संगठन आ बड़हन विद्वान लोग एह बात के माँग ना करसु कि भोजपुरी के हिंदी से आजाद कइल जाव. ढेर दिन ले एकरा के हिंदी के चेरी बना के राख लिहल गइल अब त आजाद कराईं सभे. बाकिर ना. एह बात के माँग कवनो मंच से उठत होखो, कवनो सम्मेलन में प्रस्ताव पारित होखत होखो कि भोजपुरी के हिंदी से अलग भाषा मानल जाव. ई कम से कम हमरा जानकारी में नइखे. इहो जानत बानी कि हमार जानकारी बहुते सीमित हवे आ हो सकेला कि लोग एकर बात कइले होखे बाकिर ओहू हालत में हम चाहब कि एकर जानकारी दिहल जाव.\n२. भोजपुरी रोजी रोजगार के, कमाई के भाषा ना हिय.\nझूठ. सरासर झूठ. भोजपुरी से त अतना लोग कमात खात बा, कमाए खाए में लागल बा कि हिसाब नइखे. कमाई के भाषा ना हियऽ भोजपुरी त एकरा में अतना फिलिम कइसे बनत बाड़ी स, अतना कैसेट कइसे निकलत-बिकात बा? माफ करीं, भोजपुरी त बाजार के हिसाब से अतना ढर गइल बिया कि हिंदी वाला लोग बेचैन हो गइल बा. वाहत बा कि कइसहूं होखो एकर बाजार खराब कइल जरूरी बा. अगर भोजपुरी कमाई के भासा ना रहीत त अतना गैर भोजपुरिया एकरा पीछे ना भगते.\n३. भोजपुरी फिलिम आ संगीत में अश्लीलता बहुते बा.\nभोजपुरी के “अश्लीलता” के सबले बेसी विरोध उहे लोग करत बा जिनका कमाई के भोजपुरी के बजारू भइला से नुकसान होखत बा. अगर हम झूठ कहत बानी त हिंदी फिलिमन के “अश्लीलता” के विरोध काहे नइखे होखत? शीला के जवानी आ मुन्नी बदनाम हुई हिंदी में त ठीक बा बाकिर भोजपुरी में ना? हिंदी में एकरा के हद से हद उत्तेजक गीत कह दिहल जाई बाकिर भोजपुरी में सीधे “अश्लीलता” के आरोप मढ़ दिआई. अरे भाई पहिले अश्लीलता के मतलब त समुझीं. अश्लील जे सभ्य ना होखो, अंगरेजी के वल्गर के समानार्थी हवे. वल्गर माने गँवार, गवई. अश्लीलता के इहे मतलब हमरा मालूम बा. एह हिसाब से भोजपुरी अश्लीलन के भाषा हवे आ हमरा एह अश्लीलता पर गर्व बा. बाकिर रूकीं. एहसे पहिले कि रउरा हमरा के गरियावल शुरू करीं हम चाहब कि बात साफ कर दीं. समाज जइसे-जइसे विकसित होखेला तइसे-तइसे ऊ अपना के तोपे ढाँके लागेला. आदिवासी समाज में छाती उघरले घर-बाजार करे वाली मेहरारूवन के देखल जा सकेला काहे कि ऊ अबहीं ले अतना नीचे नइखे गिरल कि ओकर सगरी धेयान ओहिजे टिकल रहे. भोजपुरी समाज गँवे-गँवे बढ़त त बा बाकिर एकर विरोध ओही लोग का तरफ से होखत बा जे भोजपुरी के इस्तेमाल ना करे. रहल बात फिलिमन के अश्लीलता के त दक्खिन भारत के मांसल देह वाली नायिकन का सहारे जइसन फिलिम चलल बनल करेली सँ वइसन त हमरा जानकारी में अबही ले भोजपुरी में नइखे बनल. आ भोजपुरी सिनेमा देखे वालन के भीड़ कवनो पार्न फिल्म देखेवाली भीड़ से बेसी होले कम ना. पार्न जायका बिगाड़ देला, घिन आवे लागेला थोड़िका देर का बाद. बाकिर रसगर, रसिक भाव में बनल फिलिम देख के मन में घिन ना उपजे.\nभोजपुरी के डोमकच, फगुआ, चइता जे ना सुनले होखे से त कह सकेला कि भोजपुरी में अश्लीलता बहुते बा. बाकिर हमरा हिसाब से भोजपुरी समाज में खुलापन बा, नंगई नइखे. परमिसिवनेस बा, न्यूडिटी नइखे.\nसाथ ही सामाजिक परंपरा रहल बा कि महफिल में पूरा परिवार ना बइठे. बाकिर अगल बइठल बा त केहू के दोषो ना दिहल जाव. हँ भोजपुरी में कला फिलिम बने, बढ़िया वृतचित्र बने ई के ना चाही? हमहू चाहब. भोजपुरी में कुछ लोग अइसन निकलो जे रेणु के तीसरी कसम जइसन आंचलिक पृष्ठभूमि पर बनल भोजपुरी फिलिम बना सके. बाकिर ई मत कहल जाव कि वइसन होखे चाहे भा ना, “अश्लील” फिलिम मत बनो.\n४. भोजपुरी लोक भाषा जल्दिये मर जाई.\nहमरा नइखे लागत. हँ, अगर एकर नोह दाँत चोंच काट दिहल जाव त जरूरे मर जाई. एह चलते हमार हमेशा से ई कहना रहल बा कि भोजपुरी के बकस दिहल जाव सरकार. ई जइसन बिया तइसने रहे दिहल जाव. ना त एकर हाल कौव्वा चला हंस की चाल जइसन हो जाई. ना एने के रही ना ओने के. श्लील समाज त एकरा के अपनावे से रहल, अश्लीलो समाज से एकरा के काट दिहल जाई. पाली, संस्कृत, लैटिन, ग्रीक वगैरह एहीसे मर गइली सँ कि ओहमें विद्वान बेसी हो गइले. व्याकरणाचार्य अतना हो गइले कि वल्गर समाज ओकरा से कटि गइल आ वल्गर अंगरेजी के अइसन अपनावल गइल कि आजु ऊ सबले बेसी बोले वाली भाषा बन गइल. भाषा के विकास के इतिहास त इहे बतावेला कि भाषा हमेशा श्लील से अश्लील का तरफ बढ़त जाले. श्लील भाषा व्याकरण का बंधन में, लाज का आवरण में तोपात दबात जाले आ अश्लील भाषा छाती उघरले आगा बढ़त जाले.\n५. भोजपुरी बोले वालन के गिनिती कतना बा?\nअब ई बीस करोड़ बा कि बाइस करोड़ एकर त अंदाजे लगावल जा सकेला काहे कि जनगणना करत घरी भोजपुरी के भाषा का तरह गिनले ना जाव. आ जब गिनल ना जाई तब अंदाजे नू कइल जा सकेला..\nअब हम आपन बाति एहिजा खतम करत बानी एह उमेद का साथ कि एह पर व्यक्तिगत हमला ना कर के वैचारिक बहस चले.\nरउरा बिचार आ भोजपुरी से ए लगाव- जुराव पर हमरा संदेह नइखे। बाकी आपन बिचार, अबहीं ना रखेम काहे कि तनी समय कम बाऽ आ बात ढेर बढ़ जाई। बहुते बात बिना सबूत के बस बिद्वान लोगन के कहला भर से मानल चलल जाता, ई ठीक नइखे बुझात। एहूजा अरविन्द कुमार माने का हिन्दी आ भोजपुरी होला ? एक दू आदमी के चाहे बिद्वान लोगन के प्रभाव में साँच बात के, तर्क के, यथार्थ के, सबूत के नजरअंदाज कइल तनिको नीमन नइखे।\nजब सब लोग इतिहास लिखे लागे तऽ इतिहास बकवास मे बदल जाए के डर हो जाला, अइसन हमरा लाग रहल बाऽ।\nहर बात पर बहस कइला से अब हमरा फाएदा नइखे बुझात काहे कि केतनो चिल्ला के आ दोहरा के साँच बात कहला के फल पिछला एक साल में (भले ई समय बहुते कम होखे ) ईहे भइल बा कि जेकरा से बात कइनी चाहे कुछ जानहूँ के चहनी ऊ सर्वग्यानी बने के फेर में अपना के भारी भासा- सेवक आ बिद्वान- महान मानते रहल।\nजेकरा के देखीं, ऊ भासा में आपन नाया प्रयोग चला रहल बा, ऊहो बिना सहिस्नुता के।\nहमरा तरफ से अबहीं बिराम!


भोजपुरी फिल्मन के भविष्य बढ़िया बा, कहली पायल सेठ – Anjoria\nबिहार के सिवान जिला के हथुआ मीरगंज के रहे वाली. उत्तर प्रदेश के जौनपुर में पढ़ल लिखल अर्चना सोनी उर्फ पायल सेठ बचपने से सांस्कृतिक कार्यक्रमन में शामिल रहत रहली. अब पायल सेठ निर्देशक अरविंद चौबे के फिल्म “होत बा जवानी अब जीयान ए राजा जी” में एगो गँवई लड़िकी के किरदार कइले बाड़ी. एह हिट फिल्म के सफलता के श्रेय पायल फिल्म के निर्माता-निर्देशक, टेक्निशियन आ सबले बेसी ओह दर्शकन के देबेली जे एकरा के हिट करावल. भोजपुरी सिनेमा का बारे में पायल के कहना बा कि भोजपुरी सिनेमा के भविष्य बहुते बढ़िया बा आ अबही एकरा बहुते आगा जाये के बा. उम्मीद जतवली कि नामचीन आ गंभीर विषय पर फिलिम बनावहु वाला फिल्मकार भोजपुरी सिनेमा से जुड़ीहें.\nपायल सेठ के हिन्दी फिल्म “राखी की कसम” आ “शादी का लोन” रिलीज होखे वाला बा.


संजय पांडे के डबल धमाका – Anjoria\nसिनेमा भोजपुरी के नंबर वन खलनायक संजय पांडे के हालही में दू गो फिलिम, ‘देवता’ अउर ‘राजा के रानी से प्यार हो गईल’, बिहार में एके साथ रिलीज भइल आ दुनु बंपर ओपनिंग लिहली सं. दुनु फिलिमन में संजय पाडे के काम के सभे जबरदस्त तारीफ करत बा.\nगाँव से शहर ओर होखत पलायन पन बनल फिल्म ‘देवता’ में संजय पांडे के एक्शन के सैलाब देखे के मिलत बा. एह फिलिम में देखावल गइल बा कि शहर छोड़ अपना गाँवो जवार में सही राह पर चलि के सफलता लिहल जा सकेला.\nअमर प्रेम कहानी पर बनल फिलिम ‘राजा के रानी से प्यार हो गईल’ में देखावल गइल बा कि जोड़ी भगवाने किहाँ बनेला आ साँच प्यार के हमेशा मिलन होला. एह में संजय पांडे के एक्शन स्टंट बावे.


Bhojpuri में पढ़ीं, बंगाल में खजूर से आखिर कइसे बनेला गुर – सच्चा दोस्त न्यूज़\nBhojpuri में पढ़ीं, बंगाल में खजूर से आखिर कइसे बनेला गुर\nखजूर के गुर के सवाद के कौनो तुलना नइखे. एह गुर के रसगुल्ला, संदेश आ तरह- तरह के मिठाई बनेली सन. एइजा सवाद के उच्चता के वर्णन कइल मुश्किल बा. खाली अतने लिखल जा सकेला कि एह गुर के मिठाई खइला पर रउरा आनंद में डूबि जाइब. बाकिर ई गुर साल में खाली तीन महीना मिलेला आ ऊहो जाड़ा का दिन में. खजूर ताड़ प्रजाति के एगो पेड़/फेड़ ह जौना में कौनो डाल भा शाखा ना होला. आ सुरुकिए चलि जाला आ तना का सबसे ऊपरी भाग पर पतई आ फल होला. संस्कृत में एकर नांव ह खर्जुरम्, वैज्ञानिक नांव ह- (फीनिक्स डेक्टाइलेफेरा) अंग्रेजी नांव ह- डेट्स. खजूर के पेड़ औसतन 15 से 25 फीट तक बढ़ि सकेला. कहीं- कहीं एकरा से लमहर पेड़ भी मिल जाला. रउरा जानते होखब कि एकर तना शाखाविहीन कठोर, गोलाकार आ खुरदरा होला. एकर उपज रेगीस्तान में, कम पानी आ गर्म मौसम के जगह पर होला. नारियल नियर एकर पेड़ के ऊपरी भाग में पतई के नीचे, झोंप में खजूर फरेला. बंगालो में खजूर के पेड़ बहुतायत में बाड़न स. आयुर्वेद कहेला कि खजूर मधुर,पौष्टिक,बलवर्धक,श्रमहारक, संतोष देबे वाला, पित्तनाशक, वीर्यवर्धक आ शीतल गुण वाला फल ह. खजूर में विटामिन, प्रोटीन, रेशा, कार्बोहाइड्रेट आ शर्करा रहेला, एही से एकरा के बहुत विद्वान पूर्ण आहार कहेला लोग. उपवास/उपास आ परब- तिवहार में शरीर के पुष्ट राखे खातिर एकरा के खाइल जाला. ताजा खजूर के ढेर लोग रायता बनावेला बाकिर आज रायता ना गुर बनावे के विधि पर चर्चा होई . खजूर के चटनियो बनेला. केक आ पुडिंग में खजूर जान डाल देला . खजूर के पतई से घर के छप्पर, झाडू, ब्रश वगैरह बनेला. एकर तना इमारतन के आधार के तौर पर इस्तेमाल कइल जाला. खजूर के रेशा से रस्सी बनावल जाला. अनेक ग्रंथन में एकरा के दवाई कहल गइल बा आ रक्तक्षय, खून के कमी, गठिया, औरत लोगन के पैर दर्द, कमर दर्द आ सबका कब्ज, पाचन विकार, अल्सर, एसिडिटी वगैरह खातिर कारगर कहल बा. खजूर के धातु वर्धक आ कफ नाशक कहल गइल बा. ढेर लोग ना जाने कि खजूर के गुर केतरे बनेला. त आईं ई रहस्य जानल जाउ. त राउर पहिला सवाल हो सकेला कि खजूर के रस काहां से आवेला? जेनुइन सवाल बा. हम बंगाल में रहेनी त ओहिजा जेतरे गुर बनेला, रउरा के बता रहल बानी. त सरकार, खजूर के तना में रस रहेला. ओकरा में छेद कके एगो काठ के नरी फिट क दिहल जाला आ नरी के बाहरी मुंह का लगे एगो मेटा (गगरी के बहुते छोट रूप) लगा दिहल जाला. ओही मेटा में कुल रस आके गिरत रहेला. त मान लीं कि रउरा खजूर के पेड़ में आजु सबेरे मेटा लगा के आ गइनीं त अगिला दिन भोर में तीन बजे ले मेटा भरि जाई. ओकरा के अधिकतर लोग भोरे में उतार लेला. एही तरे कई गो पेड़ पर कई गो मेटा उतारि के आ एगो बड़का कराही भा कराह में डाल दिहल जाला आ चूल्हा पर तीन घंटा रस पकावल जाला. जब रस पाकेला त उबले लागेला. तीन घंटा का बाद ऊ रस लिक्विड (द्रव) गुर में बदल जाला. अब देखीं एगो अउरी रोचक क्रिया एकरा बाद होला. कराह का लगहीं जमीन पर बालू बिछावल रहेला. बालू पर एगो महीन कपड़ा बिछाके ओकरा में तनी- तनी दूरी पर छोट कटोरी के साइज के छोटे- छोटे गड़हा क दिहल जाला. ओही गड़हन में लिक्विड गुर के डाल दियाला. आधा घंटा का बाद ऊ लिक्विड गुर सूखि के ठोस छोट कटोरी के साइज के हो जाई. अब ई बाजार में जाए लायक तेयार हो जाला. अब आईं एगो अउरी सवाल पर. ढेर लोग पूछेला कि एक दिन में ज्यादा से ज्यादा क गो खजूर के फल खाए के चाहीं. त सरकार, एक दिन में पांचि गो से अधिका खजूर खाइब त नोकसान करी. एही से बड़- बुजुरुग कहले बा लोग कि रात खान दूध का संगे तीन गो खजूर खाईं त कब्ज के बेमारी खतम हो जाई आ पाचन शक्ति बढ़ि जाई. जेकरा वजन बढ़ावे के रहेला ऊ दूध का संगे छोहारा खाला. बाकिर आजकाल त लोग वजन घटावे के फेर में ढेर रहतारे. तबो दूबर- पातर लोगन खातिर छोहारा आ खजूर ढेर फायदा करी. जानकार लोग कहले बा कि खजूर में विटामिन ए आ बी भरपूर मात्रा में मिलेला. ग्लूकोज आ फ्रुक्टोज एकरा में भरल रहेला. ताजा पाकल खजूर बड़ा स्वादिष्ट होला. बाकिर ई तीन महीना से बेसी ना टिके. त एकरा खातिर एकरा के धूप में सुखा दिहल जाला. विकसित टेक्नालाजी के सुविधा आ गइला के वजह से अब त मशीनो में सुखावल जाता. सुखा के आ फेर एकरा के एकरे गुर के चाशनी से मिठास के टच दे दिहल जाला. त बाजार में जौन गुर मिलेला ओकरा में ऊपर से मिठास डालल रहेला. बाकिर तबो एक हद तक फायदा करबे करेला. लोग व्रत- उपवास में एकर खूब सेवन करेला. मध्य पूर्व एशिया आ उत्तरी अफ्रीका आ रेगिस्तानी इलाकन के ई मुख्य खाद्य पदार्थ ह.दुनिया में सबसे ढेर पौष्टिक फल में खजूरो आवेला. बाकिर जेकरा हाई सुगर के बेमारी बा, इंसुलीन लेता ऊ बाजार के खजूर से परहेज करेला. तबो कलकत्ता के बाजार में खजूर के फल के बिक्री खूब होला. खजूर के खेती हमनी का देश में पंजाब, हरियाणा, गुजरात, राजस्थान- चुरू, बीकानेर, बाड़मेर, जैसलमेर, जोधपुर, श्रीगंगानगर वगैरह जिलन में प्राचीन काल से होत आइल बा. बड़- बुजुरुग लोग कहेला कि सबेरे- सबेरे खाली पेट खजूर खइला के फायदा बहुत होला. ताकत त बढ़बे करेला, भरपूर प्रोटीन, विटामिन आ मिनरल मिलेला. पुरान बैद जी लोग कहत रहल ह कि खजूर के बीया (बीज) के पेस्ट बना के ओकरा के पान का पतई संगे खइला पर मलेरिया नियर बेमारी ठीक हो जाई. बाकिर बैद जी लोग खजूर के बीया का संगे एगो चूर्ण भी देत रहल ह लोग. अब त मलेरिया के एक से एक दवाई आ गइल बाड़ी सन. पुरान बैद जी लोग फेड़े- रूख से दवाई बना लेत रहल ह. आज भी कई इलाकन में ई धारणा प्रचलित बा कि हाई ब्लड प्रेसर में दवाई भले खाईं बाकिर दू गो खजूर खा लेब त दवाई के असर बढ़ि जाई. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)\nTags: Bengal News online Bhojpuri Bhojpuri news Dates Fruit Gud Kaise banta hai Jaggery Kolkata News west bengal West Bengal News\nPrevious: Tauktae Cyclone: गुजरात में टाउते के कारण 12 जिलों में अब तक 45 लोगों की मौत\nNext: तूफान के समय दिए जाने वाले ऑरेंज, रेड और यैलो अलर्ट क्या होते हैं


ग्रीन चिल्ली एके साथ चार गो फिलिम लांच कइलसि – Anjoria\nग्रीन चिल्ली एके साथ चार गो फिलिम लांच कइलसि\nभोजपुरी इंडस्ट्री के नम्बर वन आ बहुचर्चित वितरक निर्माता प्रदीप सिंह एके साथ गो चार भोजपुरी फिलिम बनावे के घोषणा कइलन. प्रदीप सिंह के कंपनी ग्रीन चिल्ली के पहिला फिलिम होखी ‘खून भरी मांग’ आ एकर निर्देशक रहीहें सुशील उपाध्याय. एक फिल्म खातिर निर्देशक असलम शेख आ दिनेश लाल यादव ‘निरहुआ’ के साइन कइल गइल बा. तिसरका फिलिम खातिर “देवरा बड़ा सतावेला” के सगरी कलाकारन आ तकनीशियन के रिपिट कइल जाई. एही तरह “बुढवा बड़ा सतावेला” खातिर निर्देशक हरीश जयसवाल के साइन कइल गइल बा. एह फिल्म में एगारह गो अभिनेत्री रहीहें आ ब्रेकिंग न्यूज ई बा कि खुद वितरक निर्माता प्रदीप सिंह एह फिलिम में अभिनय करीहें.\nसगरी फिलिमन के स्क्रिप्ट पर काम चालू बा आ जल्दिए शूटिंगो शुरु करा दिहल जाई.प्रदीप सिंह के हालिया रिलीज फिलिमन में जान तेरे नाम, कजरा मोहब्बत वाला बाड़ी स.\n(संजय भूषण पटियाला के रपट से)\nपारिवारिक फिल्म हवे ‘मेहरारू चाही मिल्की व्हाईट’


टटका खबर, बुध, ५ मई – Anjoria\nमई 5, 2010 news in bhojpuri, टटका खबर\nपावर का लड़ाई में बिना पावर के रहल बलिया\nपुलिस उत्पीड़न का खिलाफ काल्हु बिजली विभाग के कर्मचारी हड़ताल पर चल गइलन आ दिन भर बलिया बिया बिजली के बिलबिलात रहि गइल. उपर से आपनो तबियत बहुत खराब रहे जेहसे काल्हु कुछ काम ना कर पवनी. आजु जइसे तइसे टेबल पर बइठल बानी. अकेले आदमी से कवनो काम सुबहित ढंग से चल ना सके आ मईया यशोदा से कतनो प्रेम होखे कतना दिन ले बासी रोटी खा के उनकर गाय चरावल जा सकेला. वइसे अँजोरिया चलावे के उद्देश्य पइसा कमाइल नइखे. उपर वाला के दया से अपना प्रोफेशन से काम लायक आमदनी हो जाले आ बीच बीच में केहु आपन वेबसाइट बनवा लेला.\nअभियोजन का कमजोरी से कसाब के साथी बरी हो गइलें\nकोर्ट मान लिहलसि कि कसाब कसूरवार बा बाकिर ओकरा दू गो हिन्दुस्तानी साथियन के सबूत का अभाव में बड़ि कर दिहल गइल. कसाब के फाँसी चढ़ावे खातरि काल्हि कई जगहा प्रदर्शन कइल लोग बाकिर एह सरकार में अतना इच्छा शक्ति नइखे कि कसाब के फाँसी चढ़ा दी. संसद पर हमला के दोषी आ फाँसी के सजा पा चुकल अफजाल आजु से सरकारी मेहमान बन के जिन्दा बा. कसाबो ओहि तरह रही. एहसे एहपर ना त हंशला के जरुरत बा ना रोवला के. आस्तीन के साँप का खिलाफ त सरकार कुछ करिये ना पावे आ जबले ऊ मौजूद रहीहें कवनो ना कवनो कसाब आवते रही. अबहियें खबर बा कि १४० गो आतंकी देश में घुस आइल बाड़े. ओकनी के पनाह के दिहले होखी?\nएक लाख के इनामी हत्यार नीरज सिंह के पुलिस मार गिरवलसि\nजौनपुर का लगे ट्रेन में दू गो सिपाहियन के गोली मार के नीरज के गिरोह ओकरा के छोड़ा लिहले रहुवे. तबसे ऊ फरार चलत रहुवे बाकिर यूपी एसटीएफ ओकरा के आगरा का सिंकदरा गाँव का लगे सोमार का सबेर दहतोरा गाँव का लगे मार गिरवलसि. नीरज सिंह पर एक लाख रुपिया के इनाम रहुवे आ पूरा पूर्वांचल में ओकर दहशत रहुवे. ओकर मेहरारुवो जेल में बिया जे दाहसंस्कार में शामिल होखे खातिर याचिका दायर कइले बिया.\nपूर्णिया के आतंक पप्पू यादव के जमानत रद्द\nमाकपा विधायक अजीत सरकार के हत्या करे वाला पप्पू यादव के पटना हाई कोर्ट जमानत दे दिहले रहुवे जवना पर सुप्रीम कोर्ट फटकार लगवलसि कि जब ओकर जमानत सुप्रीम कोर्ट से रद्द हो गइल रहे त हाई कोर्ट कइसे ओकरा के जमानत दे दिहलसि. पप्पू यादव के आजीवन कारावास के सजा मिलल बा आ हाईकोर्ट से मिलल जमानत का खिलाफ सीबीआई सुप्रीम कोर्ट में अपील कइले रहुवे.\nबीएड प्रवेश परीक्षा के सगरी आवेदक के परीक्षा में शामिल होखे के अनुमति मिलल\nइलाहाबाद हाई कोर्ट काल्हु निर्देश दे दिहलसि बीएड प्रवेश परीक्षा में ४५ फीसदी वाला परीक्षार्थिओ शामिल हो सकेलें. पहिले न्यणतम अर्हता ४५ फीसदी बतावल गइल रहे जवना के बाद में शासनादेश से पचास फीसदी कर दिहल गइल रहे. एह चलते करीब एक लाख तीस हजार परीक्षार्थियन के आवेदन निरस्त कर दिहल गइल रहे आ कहल गइल रहे कि ओह लोग के फीस वापिस कर दिहल जाई बशर्ते ऊ लोग इम्तिहान में शामिल मत होखस. अभी अभी खबर आइल बा कि प्रश्नपत्र लीक हो गइला का चलते परीक्षा रद्द कर दिहल गइलबा.\nकाल्हु मुंबई के लोकल ट्रेन चालकन का हड़ताल का चलते रेलयात्री खुब हलकान भइलें\nआपन तनखाह बढ़ावे खातिर मुंबई के लोकल ट्रन चालक काल्हु हड़ताल पर चल गइल रहलें जवना से लाखों यात्रियन के परेशानी झेले के पड़ल. पहिले ओह लोग के हड़ताल के शिवसेना आ मनसे समर्थन कइले रहुवे बाकिर बाद में जनता के परेशानी देखत ऊ लोग समर्थन वापिस ले लहिल राज ठाकरे त धमकियो दिहलें कि हड़ताल ना टूटल त मनसे अपना तरीका से ओह लोग से सलट ली.\nजाति आधारित जनगणना के समर्थक बढ़ल जात बाड़े\nलालू आ रामविलास त कहतहीं रहलें कि अबकी के जनगणना में जातिओ के जानकारी जुटावल जाव. ओकरा बाद वीरप्पा मोइली एकर समर्थन कइलें आ अब केन्द्रीय मंत्रिमण्डल में एकर समर्थक बहुत हो गइल बाड़े. बाकिर कवनो फैसला ना लिहल जा सकल काहे कि जनगणना के प्रक्रिया शुरु हो चुकल बा आ अब अतना विलम्ब से ओह में फेर बदल संभव नइखे. एकर माँग करे वाला लोग कि पिछला दू तीन साल में मौका रहे जनमत बनावे के बाकि रपिछली रोटी खइले नेता लोग तबले सूतल रहल जबले समय ना गुजर गइल.\nबिहार में चीनी मिलन के फेर से शुरु करावे खातिर निवेशकन के नेवता\nबिहार स्टेट सुगर कार्पोरेशन के एगारह गो बन्द चीनी मिलन के शुरु करावे खातिर अब तीसरा बेर निविदा मँगावल गइल बा. निवेशकन के छूट रही कि चीनी मिल का जगहा पर ऊ कवनो दोसरो उद्योग लगा सकेलें. काहे कि करीब करीब सगरी चीनी मिल के मशीन बेकार हो चुकल बाड़ी सँ आ नया मशीन लगावे के होखी..\nबिना सहमति के नार्को एनालिसिस भा ब्रेनमैपिंग अवैध\nसुप्रीम कोर्ट कहले बा कि अभियुक्त के सहमति का बिना ओकर नार्को टेस्ट, ब्रेनमैपिंग, भा पोलिग्राफी टेस्ट ना करावल जा सके. आ ओकरा बादो ओकरा के प्रमाण का रुप में ना मानल जाई जबले दोसरो कवनो पुष्टिकारी सुबूत ना होखे.\nअन्तर्राष्ट्रीय ओलम्पिक एसोसिएशन फटला में टाँग घुसवलसि\nआईओए भारत के खेलमंत्री के चेतवले बा कि खेल संघन के नियम कायदा में हस्तक्षेप रोक देस ना त भारत के मान्यता रद्द कर दिहल जाई. खेलसंघ कुछ नेता आ अधिकारियन के चारागाह बन गइल बा आ ओकरा में कवनो सुधार के गुंजाइश छोड़े खातिर ऊ सब तइयार नइखन. होखल त ई चाहत रहे कि आईओए खुदे कवनो अइसन नियम बना दित जवना से खेल संघ में आन्तरिक स्वतंत्रता आ जाय.


शराबबन्दी के नशा में डूबल बिहार सरकार – टटका खबर\nनीतीश कुमार के शराबबन्दी करावे के नशा में सगरी सरकारो डूबल जात बिया. बिहार के उत्पाद अधिनियम में संशोधल क के अब सगरी अधिकारियन के उत्पाद अधिकारी वाला अधिकार दे दीहल गइल बा. अब से सगरी अधिकारी शराबबन्दी करावे का काम में लाग जइहें. दीवाली का मौका पर हाथे आइल एह गिफ्ट के पूरा इमानदारी से फायदा उठइहें अब सरकारी कर्मचारी. शराब बन्दी के पागल कानून का चलते लोक परलोक सगरी बिगड़ल जात बा. परिवारन के तूड़े के पूरा इन्तजाम करा दीहल गइल बा. कतहीं बाप अपना बेटा के गिरफ्तार करवावत बा त कतहीं मेहरारू अपना मरद के. धराइल लोग के नशा के आदत छूटी कि ना से त नइखे मातूम बाकिर परिवार के मोह टूटल तय बा.\nबिहार में 96 गो आईटीआई बा जवना में से 31 गो में शिक्षके नइखन. सरकार के एह बात के चिन्ता नइखे. केस मुकदमा में अपराधियन का खिलाफ ढंग से काम ना होखला का चलते अदालतन से अपराधी जमानत लेके आराम से बाहर आ जात बाड़ें. शहाबुद्दीन पर हल्ला मच गइला का बाद ओकरा के त दुबारा जेल भेजवा दीहल गइल बाकिर सगरी अपराधियन का खिलाफ ना त ओतना हल्ला होखत बा ना सरकारी कोशिश. चारा घोटाला के अपराध में सजायाफ्ता मुजरिम से गलबहियां करे वाला सुशासन बाबू के मजबूरी बा कि जनता के धेयान कुछ दोसरा मुद्दा का तरफ भटका दीहल जाव. सरकार शराबबन्दी के यश लेत बिया आ अधिकारी मजा. चारा चोर गिरोह के गुर्गन के कमाई के राह खुल गइल तवन उपर से. अब किडनैपिंग आ रंगदारी के अपराध में लगला से बेसी फायदा शराब के तस्करी में होखे लागल बा. बीच बीच में कुछ ध पकड़ के नामो बना लीहल जात बा. पहिले भाड़ा पर जेल जाए वालन के तइयार करा के अवैध शराब के धंधा चलत रहुवे अब कुछ शराब बीच बीच में धरवा के शराब के तस्करी चलत बा.\nएही क्रम में अब दू गो दवाइ.नो के नशा के दरजा दे दीहल गइल बा. कोडीन आ डेक्स्ट्रोप्रोपाक्सीफेन के घर में मिलला प घर वालन के उहे सजा मिली जवन शराब मिलला पर होखेला.\nTags: चारा घोटाला, तस्करी, नीतीश कुमार, बिहार सरकार, शराबबन्दी के नशा


जमीनी हक़ीकत से बेख़बर बा भोजपुरी सिनेमा | Anjoria's Weblog\n– सुधीर सिंह उजाला\nभोजपुरी फिल्म के उद्गम बिहार आ उत्तर प्रदेश के सांस्कृतिक भूमि से भइल बा. त अचरज ना होखे के चाहीं कि एकर बुनियाद बरकार राखे के जिम्मेदारीओ एही लोग का कान्ह पर टिकल बा. बाकिर पिछला दस साल से अपना कामयाबी पर इतरात भोजपुरी सिनेमा का लगे बस तीने गो नायक बाड़ें रविकिशन, मनोज तिवारी आ दिनेश लाल ‘निरहुआ’. हाल के दिन में जब मनोज तिवारी आ रवि किशन कमजोर पड़ल बाड़ें त पवन सिंह आ खेसारीओ लाल के चरचा भलहीं जोर पकड़े लागल बा बाकिर भोजपुरी सिनेमा के संगे धुरंधर कुणाल सिंह क बाद मौजूदा समय में जवन तीन नाम याद आवेला तवन रवि, मनोज अउर निरहुए के होला. रविकिशन के छोड़ दीं त लगभग सगरी नायक लोकगायक के रूप में लोकप्रियता बटोरला का बाद भोजपुरी सिनेमा के सितारन में शुमार भइलें. दोसरा ओर भोजपुरी सिनेमा में नायिका लोगन के कतार बहुते लमहर बा, रानी चटर्जी, पाखी हेगड़े से लेकर मोनालिसा अउर आइटम डांसर संभावना अउर सीमा सिंह ले. लेकिन एहमें से शायद केहु के ऊ बेंवत नइखे जे कैटरीना, करीना अउर ऐश्वर्या क तरह देखे वालन के सिनेमा घर ले खींच सके. ई लोग फिलिमन में एही ला होले कि ग्लैमर होखल जरूरी होला. ना त एह लोग के मार्केट वैल्यू इचिकिओ भर नइखे. ई बात भोजपुरी के नायको समुझेलें आ ओह लोगन पर मार्केट वैल्यू के बुखार सवार होके लागल बा तबहिए त भोजपुरी सिनेमा के बजट के आधा माने कि 50 लाख तक मांगे में एह लोग के संकोच ना होखे. पिछला दिने जब एगो नामचीन भोजपुरी अभिनेता से 50 लाख मँगला के लेके सवाल उठावल गइल त ऊ छूटते कहलन, रजनीकांत त एक फिल्म के 50 करोड़ लेबेलें, हम त ओह हिसाब से कुछऊ ना माँगीले. आखिरकार उहो त रिजनले सिनेमा से आवेलें. हम त चाहीलें कि हमनिओ के फिलिम ओह ऊँचाई ले चहुँपे.\nअब के ना मर मिटी एह सीधाई पर. भोजपुरी सिनेमा के बेहतर भविष्य के चाहत सराहे लायक बा, लेकिन चाहत के बुनियाद जमीनी ना होखे त बस हँसा सकेले अउर कुछ ना कर सके. रजनीकांत के लेके इहो सवाल जेहन में चमकेला कि शुरूआतीए दौर में उनुका के 80 करोड़ परोसल गइल कि इंडस्ट्री के बुलंदी पर चहुँपवला का बाद 80 करोड़ मिलल. सवाल जतने अझूराइल बा जवाब ओतने सीधा बा, काहे कि शोहरत के सरपट में भोजपुरी के चंद नामचीन अभिनेता भूला जालें कि उनुकर इंडस्ट्री कवना लायक बा आ ओकर बेहतरी आ माकूल तरक्की ला ऊ कवन कोशिश कइले बाड़न? वास्तव में यदि भोजपुरी सिनेमा जगत के बीतल दस साल पर गौर करीं त पाएब कि पारिश्रमिक के बढ़ोतरी के अलावा इंडस्ट्री के बेहतरी ला कवनो अभिनेता निजी स्वार्थ से ऊपर उठके कवनो सार्थक पहल शायदे कइले होखे. जबकि भोजपुरी के जमीनी हकीकत से बेखबर भोजपुरी सिनेमा के चेहरा अउरी बिगाड़े के कोशिश बदस्तूर जारी बा. दावा क साथ ई कहल बेमतलब ना होई कि तीनों सितारा में से शायदे केहु अपना निर्माता, निर्देशक भा पटकथा लेखक से मिल के सार्थक दखल देबे खातिर कवनो गंभीर बइठकी भा राय विचार कइले होई. अतने ना, शायदे केहु अपना फिलिमन के तकनीकी गलतियन के सकरले होखी, भा अपना फिलिमन के सफलता भा असफलता के कारण जाने के कोशिश कइले होखी. कहल जा सकेला कि अभिनेतने से अतना उम्मीद काहें? उ एहसे कि जब फिल्म के बजट के आधा रउरे चाहीं त पूरा फिलिम के जवाबदेहीओ सकारे के पड़ी. तब शायद एगो नया अध्याय के नींव पड़ सकी बाकिर अइसन भावना के भनको से अभिनेता अपना के फरके राखे में आपन भलाई समुझेलें.\nसाँच त ई बा कि भोजपुरी सिनेमा के शुरूआती दौर याद करीं त फिल्मकार नासिर हुसैन, विश्वनाथ शाहाबादी भा फेर कुंदन कुमार के नाम याद आवेला, कवनो नायक नायिका के नाम याद ना आवे. लेकिन भोजपुरी सिनेमा के मौजूदा माने कि तिसरका दौर में शायदे कवनो फिल्मकार के नाम उनुका फिलिमन के नाम का साथे याद आवे, याद पड़ी त बस नायकन के नाम. फिल्म ‘ससुरा बड़ा पइसा वाला’ संगे मनोज तिवारी, ‘निरहुआ रिक्शावाला’ संगे दिनेश लाल ‘निरहुआ’ त ‘मार देब गोली केबू ना बोली’ संगे रविकिशन. जाहिर बा कि जब भोजपुरी सिनेमा के पूरा बाज़ारे नायकन का अंगुरी पर नाचत होखो त एकरा अच्छाई-बुराईओ से एह लोगन के बरी ना कइल जा सके. हमार निजी मानना बा कि रविकिशन अउर मनोज तिवारी के भोजपुरी लोकप्रियता के माथ पर चहुँपा दिहलस जहवाँ उ ढेर दिन ले बिना कवनो प्रतिस्पर्धा के टिकलो रहलें. अतने ना भोजपुरी खातिर प्रतीको बन गइलें, जहां ई लोग भोजपुरी में एगो ‘पिपली लाइव’ भा ‘लगान’ के सपना देख सकत रहे लेकिन अइसन हो ना सकल काहे कि एह लोगन के अपना बादशाहत के पड़ल रहे, ना कि भोजपुरी इंडस्ट्री के बेहतरी के. एकरे अलावा सबले बड़ मुश्किल ई रहल कि एह विसंगतियन का चलते भोजपुरी सिनेमा के एगो क्षेत्रीय सिनेमा के तरह के जमीनो ना मिल सकल, जवना का पीछे भोजपुरी सिनेमा के दशा आ दिशा के प्रतीक बन चुकल रविकिशन आ मनोज तिवारी जइसन अभिनेता अपना अंतर्मुखी प्रयास से एकर बेड़ा गर्क करे पर आमादा रहलें. नतीजा भइल कि असमिया, मलयालम, बंगाली, पंजाबी, छत्तीसगढ़ी सिनेमा का तरह भोजपुरी सिनेमा के विकास अपना जमीन पर भइबे ना कइल. ना त एकर केन्द्र दोसरा क्षेत्रीय फिलिमन का तरह उनुका राज्य भा व्यावसायिक जगहा पर खुल पावल. अघर अइसन भइल रहीत त सिनेमा भोजपुरी ला पटना आ गोरखपुर सबले खास केन्द्र होखीत. भोजपुरी सिनेमा एगो आजाद आसमान में बढ़ला का बजाय हिन्दी के हिमालय के छाँहे में अपना के सुरक्षित पवलसि. हालांकि शुरूआत तकनीशियनन से भइल, आ बाद में एहिजा के फिल्मकारो मुम्बई में आशियाना तलाश लिहलें. कलाकार त हमेशा का तरह मुम्बई के रूख करत गइलें आ बसत गइलें आ भोजपुरी सिनेमा अपना जमीन से बेदखल हो के हिन्दी सिनेमा के दहलीज पर जा पहुंचल. नतीजा भइल तथाकथित लोकप्रियता के दस बरीस गुजरला का बादो भोजपुरी सिनेमा के कवनो आपन आजाद पहचान ना बन सकल. बेसक कद त बढ़ल लेकिन एक हद ले दोसरा का दायरा में समेटा के. सिनेमा भोजपुरी के पहिलका स्वर्ण जयंती फिल्म ‘गंगा मइया तोहे पियरी चढ़इबो’ के निर्माण के केन्द्र पटना चुनल दूरदर्शिता साबित करत बा लेकिन तबहियों भोजपुरी के अगुआई करे वाला अभिनेता हमेशा अपना जमीनी हकीकत से मुंह चोरावे में लागल बाड़ें. अचरज नइखे कि मुम्बईए में बढ़ल मराठी सिनेमा से सिखला का बजाय भोजपुरी सिनेमा हिन्दी के भोंड़ा नकल कर के तोस पावत रहल. एतने ना हिन्दी से संपर्क भोजपुरीओ सिनेमा के राष्ट्रीय-अंतर्राष्ट्रीय होखे के गलत फहमी दे दिहलसि. आजु भोजपुरी सिनेमा के बात होले त लोग सीधे मॉरीशस, सूरीनाम से शुरूआत करेला. बाक्स ऑफिस के बात आवेला त हिन्दी सिनेमा का तरह इहो पंजाब, महाराष्ट्र, बंगाल, गुजरात के सर्किल के चरचा करेलें. कुल मिलाके जबो भोजपुरी सिनेमा के बाजार के चरचा होले त भरम फइलावल जाले कि एकर बाजार हिन्दी सिनेमा के बराबर भलहीं मत होखे, होखल जरूर चाहीं. भोजपुरी विश्लेषक भलहीं आपन मंशा थोपे ला बेसिरपैर वाला गलतफ़हमी के हवा देसु, निश्चित तौर पर एहसे भोजपुरी सिनेमा के हमेशा नुकसाने चहुँपवले बा. परिणाम ई भइल कि अइसन हालात में भोजपुरी सिनेमा के कनो अपना बाजार के सही आंकलन ना मिल सकल. मॉरीशस आ सूरीनाम से कमाई करके पता ना कतना फिलिम लवटली सँ, एकर समुन्दर पार बिजनेस के कवन रिकार्ड कम से कम अबहीं ले त सार्वजनिक नइखे भइल. लुधियाना, सूरत आ मुम्बईओ में भोजपुरी सिनेमा कतना कमाई कर पावेले, लोग के मालूम बा. भोजपुरी सिनेमा के कवनो तयशुदा बाजार बा त ऊ बा बिहार आ उत्तर प्रदेश के लगभग 200 से 300 बी ग्रेड सिनेमा घर. जहां टिकट के दर अबहियों 10 से 50 के बीच बा. ई सीधा गणित के मामला बा कि यदि सगरीओ शो हाउसफुल हो जाव एगो भोजपुरी सिनेमा कतना कमाई कर पाई? लेकिन भोजपुरी सिनेमा से जुड़ल लोग सीधे तौर पर हिसाब किताब भा कहीं त आंकड़ा सकारे ला कतई तइयार नइखन. जतना सिनेमाघर पूरा बिहार में ओतना त अकेले चेन्नई शहर में बा. हिन्दी फिल्म यदि मल्टीप्लेक्स में तीन दिन चल जाव त मुनाफा में आ जाले, लागत त ऊ रिलीज होखे से पहिलही ऑडियो, वीडियो, सेटेलाइट समेत अनेके तरह के राइट्स से निकाल लेले. बगैर शोध आ सर्वे के सगरी आंकड़ा भोजपुरी के पक्ष में बा तबहियों एकरा ला आपके कवन राइट्स मिलेला जे हवा में कटल पतंग के तरह उड़ावे में मशगुल होत रहीलें. ई सब कुछ भोजपुरीए सिनेमा के पाला में काहे आवेला? साउथ के फिलिम 100 करोड़ के बन सकेले त भोजपुरी के बीसो करोड़ में त बने. जबकि भोजपुरी सिनेमा के सालाना कारोबारे 100 करोड़ तक चहुँप पावेला भलही निर्माण पर सवा सौ करोड़ खर्च होखे लागल बा. यदि भोजपुरी सिनेमा के अधिकतम वापसी दूइयो करोड़ के मानल जाव त कवन फिल्मकार 8 करोड़ ले निर्माण पर खरच सकेला? यदि ऊ हिम्मत करिओ लिहलसि त दुबारा वापसी के नाम ना ली. 40 से 50 लाख भोजपुरी नायक के चाहीं त तो बाकी के तकनीकी खरचा ला भा ओह फिलिम के बेहतर बनावे ले सलाह जोखिम भरल हो जाला. अचरज ना होखे कि हिन्दी सिनेमा के धुरंधर निर्माता सुभाष घई, सरोज खान, दिलीप कुमार जइसन हस्तीओ भोजपुरी सिनेमा के बहत गंगा में हाथ धोवे अइलन त बाकिर कबो मुड़ के ना देखलें. शायद उहो भोजपुरी के आंकड़ा के मकड़ जाल में अझूरा गइलें. अभय सिन्हा, संजय सिन्हा, डा.सुनील कुमार, आलोक कुमार समेत कुछेक भोजपुरी के मंजल प्रोड्यूसर बाड़ें जे भोजपुरी के मायने मतलब आ हद से वाकिफ़ होखला से टिकल बाड़ें. भोजपुरी दर्शक एकल पसंद के आदी हो चुकल बाड़ें. बीतल बीस भा पचास बरीसन में चुने के कवनो सुविधा सिनेमा के भोजपुरी परदा पर ना मिलल. हमेशा से बस एके तरीका से, कमोबेस एके माहौल वाली, एके जइसन कथानक, विषयवस्तु के इर्द-गिर्द भोजपुरी फिलिम बनत रहेले जवना से दर्शकन का नजरिओ पर कवनो खास फरक ना पड़ल. भोजपुरी सिनेमा भोजपुरी ला बने का बजाय खाली बाजार ला बनावल जाले. नतीजा बा कि दर्शकन पर भा बड़हन पैमाना पर आपन पकड़ बनावे में नाकाम साबित होखत बिया. साउथो के फिलिम में अश्लीलता के बाढ़ बा त अदूर गोपालाकृष्णनो बाड़ें, बांग्ला में बाजार ला फिलिम बा त गौतमो घोष बाड़न. मराठी में फुहड़ हास्य के भरमार बा त श्वासो बा. भोजपुरी में अइसन काहे नइखे होखत? शायद एहले कि दोसरा क्षेत्रीय सिनेमन का तरह लगाव नइखे लउकत.\nइहे सही समय बा. बड़हन बजट आ हवाई बाजार के भरम का भ्रम छोड़ के छोट बजट में नया प्रयोगधर्मी भोजपुरी सिनेमा के नया शुरूआत कर सकेलें. बाकिर तब बजट के बड़हन हिस्सा नायक के हवाले कइला का बदले शोध, परिकल्पना, कैमरा, संपादन आ कहानी पर करे के पड़ी. लाइट्स आ संगीत के इस्तमालो सीखे के पड़ी. तब जाके ‘पिपली लाइव’ आ ‘वेलडन अब्बा’ के परिकल्पना भोजपुरी सिनेमा के सोंच बन सकेला. भोजपुरी सिनेमा के मुम्बई में न्याय नइखे मिले वाला. ओकरा हिन्दी भा दोसरा क्षेत्रीय फिलिमन से चोरावल विषयवस्तु से नकलचीए के दर्जा हासिल हो पाई. एकरा ला मुम्बई के मोह छोड़ पटना भा गोरखपुर का ओर चले के पड़ी. तब जाके भोजपुरी के हक़ खातिर सही पहल हो पाई. संगहीसंगे नया आ सही प्रतिभा के तलाशो पूरा होखी आ कुछ गिनल चुनल भोजपुरी के सितारन का चमको पर हिन्दी सिनेमा जइसन प्रभाव लउके लागी आ तब भोजपुरी सिनेमा के सितारा सही मायने में चमक उठी.\nसुधीर सिंह उजाला मैजिक टीवी के एजीएम रह चुकल बानी. ओहसे पहिले साल २००७ से २०११ का बीच फिल्म निर्माण से जुड़ल रहनी. ओहसे पहिले ईटीवी, अमर उजाला दैनिक अखबार, दैनिक जागरण वगैरह से जुड़ल रहनी. हिंदी अंगरेजी आ भोजपुरी के जानकार सुधीर सिंह वीर बहादुर सिंह पूर्वांचल विश्वविद्यालय, जौनपुर से वनस्पतिशास्त्र में एमएससी कइले बानी.\nआजुकाल्हु बनारस से प्रकाशित दैनिक अखबार फास्ट न्यूज इंडिया के चीफ एडीटर बानी.\nThis entry was posted in देश आ समाज, फिल्म, मनोरंजन, सरोकार and tagged भोजपुरी सिनेमा by Anjoria. Bookmark the permalink.


खबर भोजपुरी में (अतवार, 10 मई 2015) – टटका खबर\nMay 10, 2015 News in Bhojpuri, भोजपुरी में खबर.\nशनिचर का दिने कोलकाता में पीएम मोदी तीन गो सामाजिक सुरक्षा योजना के शुरुआत करवलन. एह योजनन के देश के 115 शहर में एके साथ शुरू कइल गइल. अब महज 1 रुपिया महीना के खरचा पर 18 बरीस से 40 बरीस का बीच के कवनो आदमी दू लाख रुपिया के दुर्घटना बीमा के हकदार बन जाई. मोदी कहलन कि गरीबन के भीख ना चाहीं ओकरा ताकत चाहीं. अबले सरकार ओकरा के अनुदान का नाम पर बझवले राखत रहली सँ आ अब पहिला बेर ओह लोग के ताकत मिले के शुरुआत भइल बा. एगो दोसर योजना प्रधानमंत्री जीवन ज्‍योति बीमा योजना में कवनो कारण से मौत होखला पर बीमा के सुविधा मिल जाई जबकि अटल पेंशन योजना बुढ़ापा में सामाजिक सुरक्षा देबे के काम करी. एह योजना के बहुते प्रचार के जरूरत बा आ अपना संपर्क में रहे वाला हर गरीब गुरबा के एह बात के जानकारी चहुँपावल हमनी सभके काम होखे के चाहीं.\nपश्चिम बंगाल दौरा के दौरा पर गइल प्रधानमंत्री नरेन्द्र मोदी आजु अतवार का दिने दक्षिणेश्वर काली मंदिर में पूजा कइलन आ बाद में बेलूर मठ गइलन. ओहिजा स्वामी विवेकानंद का कक्ष में जाके धियान लगवलन. काल्हु शनिचर का दिने ढेर दिन से बीमार पड़ल अपना गुरू स्वामी आस्थानंद जी से भेंट कइलन आ उनकर आशीर्वाद लिहले.\nआजु अतवार का दिने मुंबई के पृथ्वी थिएटर में भइल एगो समारोह में केन्द्रीय सूचना प्रसारण आ वित्त मंत्री अरुण जेटली दिग्गज अभिनेता-निर्देशक शशि कपूर के देश के प्रतिष्ठित दादा साहेब फालके अवॉर्ड से सम्मानित कइलन.\nभीड़ वाला सीजन में आपन कमाई बढ़ावे का साथेसाथ यात्रियन के बढ़िया सुविधा देबे का लिहाज से रेलवे ‘तत्काल स्पेशल’ ट्रेन सर्विस चलावे के फैसला कइले बिया. एह सेवा के भाड़ा बाकी रेलगाड़ियन से पौने दू सौ से लेके चार सौ रुपिया ले महँगा होखी.\nतिब्बत के आध्यात्मिक नेता दलाई लामा शनिचर का दिने कहलन कि अगर भारत आ चीन का बीच दोस्ती हो जाव त एकर असर दोसरो देशन पर पड़ी आ एकर स्वागत होखे के चाहीं.\nब्रिटेन में दुबारा सरकार बनावे जात कैमरन अबकी कवनो दोसरा दल से सलाह लेबे से आजाद बाड़न काहें कि अबकी उनका कंजरवेटिव पार्टी के अकेले बहुमत मिल गइल बा. 23 साल में पहिला बेर अइसन मौका मिलल बा कंजरवेटिव के.\nकांग्रेसी नेता जयराम रमेश शनिचर का दिने इंदौर गइल रहलन. ओहिजा पत्रकारन से बतियावत कहलन कि पिछला लोकसभा चुनाव में कांग्रेस के हार के कारण तब प्रधानमंत्री रहल मनमोहन सिंह, सोनिया गाँधी आ राहुल के ‘चुप्पी’. कहलन कि भ्रष्टाचार का मुद्दा पर आपन बात ई लोग ठीक से ना राख सकल आ कांग्रेस के बहुते नुकसान हो गइल.\nछत्तीसगढ़ में मोदी के सभा खातिर जात गाँव वालन के नक्सली पकड़ के राख लिहले रहले सँ. बाद में ओहमें से एक आदमी के पीट पीट के मुआ दिहलन स आ तब बाकी लोग के छोड़लन सँ. ओकनी के नाराजगी एह बात से रहुवे कि मना कइला का बावजूद ई लोग बारू नदी पर बनत पुल के काम में सहयोग देत बा. नक्सली तनिको ना चाहऽ सँ कि ओकनी का इलाका में विकास के कवनो काम हो पावे.\nराहुल गाँधी के उनुका गढ़ मे घेरे के योजना पर काम करत भाजपा फेरू दाँव मरले बिया. 12 मई का दिने स्मृति इरानी अमेठी जा के ओहिजा के किसानन से भेंट करीहें आ ओहिजा कुछ एलानो कर सकेली. एह बात के जानकारी मिलते राहुल गाँधी के ‘आफिस’ से ट्वीट आइल कि राहुलो 18 मई अमेठी जइहें.\nडॉट के नियम से दाँव चलत रिलायंस जियो के 3300 करोड़ के नाजायज फायदा मिले के आरोप लगवले बावे कैग. ओकर कहना बा कि महज 15 करोड़ रुपिया में इन्फोटेल ब्रॉडबैंड ब्रॉडबैंड चलावे ला स्पेक्ट्रम लिहलसि. ओकरा लगे सिर्फ इंटरनेट सेवा देबे के लाइसेंस मिलल बाकिर ओह कंपनी के खरीदला का बाद रिलायंस जियो स्पेक्ट्रम के इस्तेमाल बदलवा लिहलसि आ साल 2001 का आधार पर माईग्रेशन शुल्क 1658 करोड़ रुपिया दिहलसि. ओकरा ब्रॉडबैंड स्पेक्ट्रम यूजेज चार्ज महज 1 फीसदी के पड़ल जबकि दोसरा कंपनियन के एकरा ला3से5फीसदी ले देबे के पड़ल बा.\nदेश के विकास का राह पर तेजी से बढ़त देख कांग्रेस हर संभव लंघी मारे का फेर में लाग गइल बिया. लोकसभा से पारित हो चुकल वस्तु अउर सेवा कर (जीएसटी) के राज्यसभा में रोके खातिर पूरा प्लान बना के बइठल बिया कांग्रेस. ओकर पूरा कोशिश बा कि एह विधेयक के केहु तरह से लटका दीहल जाव.\nइंडियन प्रीमियर लीग के मैच में कोलकाता नाइट राइडर्स आखिर में जात जात किंग्स इलेवन पंजाब के 1 विकेट से हरा दिहलसि आ प्लेऑफ में पहुंचे के उम्मीद अउर टाँठ क लिहलसि. दोसर मैच मे\tसनराइजर्स हैदराबाद दिल्ली डेयरडेविल्स के6रन से हरा दिहलसि.\nमैड्रिड ओपन टेनिस टूर्नामेंट के महिला एकल सेमीफाइनल मुकाबला में विश्व के नंबर एक खिलाड़ी अमेरिका के सेरेना विलियम्स आ पिछला बेर के चैंपियन रूस के मारिया शारापोवा के सनसनीखेज हार झेले के पड़ल. सेरेना के पेत्रा क्वीतोवा हरवली त शारापोवा के उनुके देश के स्वेतलाना कुज्नेत्सोवा हरवली.\nरेडियो के दायरा बढ़ावे का मकसद से देश भर के मीडियम वेव टॉवर के एफ एम टावर में बदल जाई. एह समय देश के 45 फीसदी इलाका में एफ एम रेडियो सुनल जाला आ एकर दायरा अउर बढ़ जाई जब हर जगह एकर टावर लाग जाई.\nबिहार के गुटका कारोबारियन के 24 मई ले समय दीहल गइल बा जवना से पहिले ओह लोग के पान-मसाला, जर्दा, सुगंधित सुपारी, सुगंधित तंबाकू भा कवनो नाम से बेचात एह तरह के सामान खतम कर देबे के बा. एह तरह के सामान बनावे, पैक करे, राखे भा बेचे पर अगिला आदेश ले रोक लगा दीहल गइल बा.\nयूपी के मुख्यमंत्री अखिलेश यादव राज्य के गँवई इलाका में पाइप से पानी उपलब्ध करावे खातिर चलावल जात तीन हजार सात सौ करोड़ रूपिा के योजना खातिर केन्द्र सरकार से डेढ़ हजार करोड़ रुपिया मँगले बाड़न.\nउर्दू के बढ़ावे खातिर यूपी सरकार के आदेश से अगिला साल से बोर्ड परीक्षा के प्रश्न पत्र उर्दूओ में मिलल करी. राज्य के हर सरकारी स्कूल के कम से कम एगो उर्दू अखबार खरीदे के आदेशो दीहल गइल बा.\nभोजपुरी में खबर (शनिचर,9मई 2015)


अखिल भारतीय भोजपुरी लेखक संघ के विचार गोष्ठी आ निंदा प्रस्ताव – Anjoria\nअखिल भारतीय भोजपुरी लेखक संघ के विचार गोष्ठी आ निंदा प्रस्ताव\nMar 26, 2014 अखिल भारतीय भोजपुरी लेखक संघ\nसाहित्य समाज के आइना होखेला. साहित्य में समाज के दरद, प्रेम, वियोग के भाव समाहित रहेला. भोजपुरी कहानी कवनो भाषा से कम नइखे. प्रतिरोध के स्वर अत्यंत मुखर बा. भोजपुरी कहानी के विषय जमिन से जुड़ल आ स्पष्ट होखेला. आज के समसामयिक विषय चाहे कवनो प्रकार के होखे, भोजपुरी के कहानियन में लउकत बा.\nइहे कुल्हि विचार सामने आइल जब पिछला दिनें, 23 मार्च के, अखिल भारतीय भोजपुरी लेखक संघ के ओर से खेलगांव दिल्ली में एगो विचार गोष्ठी के आयोजन भइल. विषय रहे समसामयिक समस्या आ भोजपुरी कहानी. एह गोष्ठी में दस गो चिंतक लोग अलग-अलग विषय पे प्रकाश डाले के प्रयास कइलस.\nजामिया मिलिया विश्वविद्यालय, हिन्दी विभाग के राजेश कुमार मांझी आपन कहानी मजूर के कुछ अंश सुनवलन. गांव के समसामयिक विषय के चित्र सबके सोझा रखलन. कहलन कि विरोध के लहर जब ले ना जागी, तबले गरीबन के भाग्य ना जागी.\nरंगकर्मी आ कहानीकार लवकांत सिंह समाज में व्याप्त दहेज के विषय उठवलन. कहलन कि दहेज आज समाज के हर वर्ग के लोगन के नोंच-नोंच के खा रहल बा.\nहेलो भोजपुरी के संपादक राजकुमार अनुरागी पुरान आ जकड़ल परम्परा के तूड़े पे जोर दिहलन. पूछलन कि जवना परम्परा से समाज दुखित बा उ परम्परा काहे खातिर रही.\nयोगेश सिंह के अनुसार समय कवनो होखे साहित्य ओहि समाज के तत्व होखे.\nरंगकर्मी संजय रितुराज भिखारी ठाकुर के गीत “गंगा जी के भरली अररिया” सुनाके कहलन समकालिन आ बीत चुकल समयो पे चर्चा होखे के चाहीं.\nभोजपुरी रचनाकार आ चितंक संतोष पटेल भोजपुरी कहानी में अवरू संवेदना जोड़े के जरूरत बतवलन. कहलन कि नयका लेखक लोग नीमन लिखता. अपना लेखन मे धार देबे ला एह लोग के चाहीं कि पुरनिया लोगन के रचना पढ़े.\nमुख्य वक्ता नवल किशोर ‘निशांत’ चर्चा कइलन कि साहित्यकार लूती होखेला, जेकरा में आग छिपल होखेला. आज के शोषित, दलित आ भ्रष्टाचार समाज के हर बिन्दू पे नजर रखे के चाहीं. मुद्दा रउरा अगल-बगल, आमने-सामने बिखराइल बा.\nगोष्ठी के अध्यक्षता करत इग्नु के आ वरिष्ठ साहित्यकार शत्रुघ्न प्रसाद चिंता जतावत कहलन कि भोजपुरी के लोग भोजपुरी प्रतिभा के नकार देता. समकालिन साहित्य में सामाजिक चेतना, साहित्य लेखन के रूप समझे के पड़ी. अपना भितरी से भोजपुरी हीनता के भाव निकाले के पड़ी. कहलन कि भाषा के महत्व भाषा बोलहीवाला देबेला.\nसंगोष्ठी में पन्द्रहवीं लोक सभा के कार्यकाल में भोजपुरी के संवैधानिक मान्यता ना मिलल, एह बात प सभे मिल के चिंता आ दुख जाहिर कइल. गोष्ठी में अखिल भारतीय भोजपुरी लेखक संघ का तरफ से एह बारे में एगो निंदा प्रस्ताव पास कइल गइल. जेकरा पे सभे आपन-आपन हस्ताक्षर कइल आ भोजपुरी खातिर जोर-शोर से काम करे पे बल दीहल. राय इहे रहल कि भोजपुरी लिखेवाला के कमी नइखे, कमी बा त बस भोजपुरी अपनावे वाला के, भोजपुरी पढ़ेवाला के.\nशायद एही से हमनी के भोजपुरी के आवाज संसद आ सरकार तक नइखे पहुंच पावत. अब समय आ गइल बा एक साथ मिल के भोजपुरी के दिया जरावे के. हम त बस अतने कहल चाहत बानी.\nजय भारत! जय भोजपुरी !\nचेतन भगत के मोदी मीमांसा\nआद्या शक्ति माई दुर्गा के आशीर्वाद सभके मिलो\n3 thought on “अखिल भारतीय भोजपुरी लेखक संघ के विचार गोष्ठी आ निंदा प्रस्ताव”\nraj kumar anuragi says:\nबहुत बढियां अमृतांशु जी , भोजपुरी साहित्य में भोजपुरी कहानी के अहम स्थान बा आ भोजपुरी कहानी कवनो दुसर भाषा से कम नईखे .\nभोजपुरी के बात अलबेला।\nआभार, अमृतांशु जी


देश दुनिया के खबर भोजपुरी में (शनिचर, 14 फरवरी 2015) – टटका खबर\n(शुक, 13 फरवरी के खबर)\nई महज संजोगे रहल कि 13 फरवरी का दिने टटका खबर आपन आडियो सुनवावे के फैसला कइलसि आ हर साल एह दिन के विश्व रेडियो दिवस का रूप में मनावल जाला. भोजपुरी पढ़े में नवहियन के होखे वाला दिक्कत देखत एकर आडियो जारी करे के शुरुआत कइल गइल बा. भोजपुरिया लोगन से निहोरा बा कि एह बात के अधिका से अधिका लोग के जानकारी देसु जवना से भोजपुरी भाषियन में टटका खबर के लोकप्रियता बढ़ो.\nबिहार के मुख्यमंत्री जीतन राम मांझी के कहना बा कि विधानसभा में विश्वासमत से पहिले ऊ इस्तीफा नइखन देबे वाला आ विश्वास मत जीते के पूरा भरोसा बा उनुका. एह बीच जदयू के कहना बा कि विधानसभा में ऊ विपक्ष में बइठे के तय कइले बिया आ अध्यक्ष के एकर व्यवस्था करावे के कहल गइल बा. भाजपा नेता सुशील मोदी के कहना बा कि नीतीश कुमार उनुका विधायकन के तूड़े खातिर दू दू करोड़ रुपिया देबे के प्रस्ताव देत बाड़न. एह बीच राजद नेता पप्पू यादव के कहना बा कि जीतन राम माँझी आजु देश के सबले बड़का दलित नेता बन गइल बाड़न आ उनकर जगहा अम्बेदकर आ कांशीराम का बाद सबले उपर बा. पप्पू यादव के कहना बा कि नीतीश बहकावा में आ के एगो दलित के ताड़त बाड़न.\nयूपी के मुख्यमंत्री अखिलेश यादव अधिकारियन से कहल कि जनता से सीधा संवाद बनावे ला गाँवन में जाए के आदत डाले लोग आ पूरा मन लगा के जनता के सेवा करे लोग. काहे कि अगर जनता के काम ओकरा गाँवे मे हो जाव त ओकरा लखनऊ के फेरा लगावे के जरूरते ना पड़ी.\nवैलेंटाइन डे का दिने आआपार्टी के संयोजक अरविन्द केजरीवाल दिल्ली के मुख्यमंत्री पद के किरया लीहें बाकिर शुक का दिने उनकर तबियत बहुते खराब हो गइल बा. डाक्टर लोग के कहना बा कि उनका वायरल बुखार हो गइल बा आ उनुका आराम के बहुते जरूरत बा. ठीक एक साल पहिले एही दिने केजरीवाल दिल्ली के मुख्यमंत्री पद से इस्तीफा दे के लोकसभा चुनाव लड़े दउड़ल रहलें. अबकी सत्तर में से सड़सठ सीट जीत के आआपा का लगे बेहिसाब बहुमत मिल गइल बा बाकिर तबहियो आम आदमी का बीच में एह बात के चरचा होखे लागल बा कि अबकी कवन बहाना बनइहें जब जनता से कइल वादा पूरा ना कर पइहें केजरीवाल. दिल्‍ली में आआपा के अरविंद केजरीवाल के नेतृत्‍व में नयका सरकार के किरिया धराई जलसा के सगरी तइयारी पूरा हो गइल बा. केजरीवाल रामलीला मैदान में किरिया लीहें. उनका साथे मनीष सिसोदिया के उपमुख्यमंत्री पद के आ चार गो अउरी मंत्रियन के किरिया धरावल जाई. बाकिर अबकी पिछला बेर मंत्री रहल राखी बिडलान, सौरभ भारद्वाज, सोमनाथ भारती, आ गिरीश सोनी के मंत्री नइखे बनावल जात.\nबेंगलूरू से एर्नाकुलम ओरि जात एक्सप्रेस ट्रेन के नौ गो डिब्बा पटरी से उतर गइला का चलते नौ गो सवारियन के मौत हो गइल आ डेढ़ दर्जन लोग घवाहिल हो गइल बा. हादसा के खबर मिलते अगल बगल से संघ के स्वयंसेवक ओहिजा चहुँप गइले आ लोग के सहायता करे में जुट गइलें. रेल मंत्री सुरेश प्रभु एह हादसा में मराइल लोग ला शोक जतवलन आ सभका परिवार के दू दू लाख रुपिया के सहायता देबे के एलान कइलन. बहुते घवाहिल लोग के पचास पचास हजार आ कम घवाहिल लोग के बीस बीस हजार मुआवजा दिहल जाई.\nपश्चिम बंगाल के बनगांव लोकसभा सीट पर आजु भइल उपचुनाव बिना कवनो बवाल पूरा हो गइल. करीब 80 फीसदी लोग वोट डालल. कहीं से केहू फेर से वोट करावे के मांगो नइखे कइले. ई सीट तृणमूल सांसद कपिल कृष्ण ठाकुर के निधन का चलते खाली भइल बा.\nउत्तर प्रदेश के मुख्यमंत्री रहल आ बसपा के सुप्रीमो मायावती के कहना बा कि भाजपा बिहार में राष्ट्रपति शासन लगावे के साजिश करत बिया जेहसे अगिला विधानसभा चुनाव में फायदा उठा सके.\nबिहार में 20 फरवरी के होखे वाला ताकत आजमाइश से पहिले जीतन राम माँझी दल के मुख्य सचेतक अपना एगो विश्वास पात्र विधायक राजीव रंजन के बना दिहले बाड़न. पिछला सचेतक श्रवण कुमार के कहना बा कि ऊ अपना पद पर अबहियों बरकरार बाड़न. विश्वास मत में सचेतक के काम बहुते महत्व वाला होला.\nदंगा पीडितन खातिर बटोरल चंदा अपना निजी इस्तेमाल में खरच करे के आरोपी तीस्ता सीतलवाद के गिरफ्तारी पर रोक सुप्रीम कोर्ट 19 फरवरी ले बढ़ा दिहलसि. तीस्ता के वकील रहलन कपिल सिब्बल.\nपाकिस्‍तान के पेशावर में एगो शिया मस्जिद पर भइल आतंकी हमला से नाहियो त डेढ़ दर्जन लोग के जान चल गइल आ अनेके लोग घवाहिल हो गइल.\nबियफे का दिने देवरिया सदर कोतवाली में एगो वकील संगे पुलिस वालन के मारपीट का बादे से वकील लोग अदालत के काम बन्द क दिहले बा आ आजु दुसरको दिने ओह लोग के विरोध जारी रहल.\nप्रधानमंत्री ग्रामीण सड़क योजना के दिशा निर्देश में केन्द्र सरकार बदलाव कइले बिया आ सांसद लोग के गोद लिहल गाँवन के सबले पहिले सड़क से जोड़े के काम कइल जाई. दोसरा गाँवन के नंबर बाद में आई.\nदरभंगा चिकित्सा महाविद्यालय के डाक्टर लोग हड़ताल पर चल गइल बा जवना चलते मरीजन के फजीहत हो रहल बा. शुक का दिने अस्पताल अधीक्षक संगे बातचीत का बादो कवनो नतीजा नइखे निकलल.\nकेरल में चलत 35वां राष्ट्रीय खेल के आखिरी दिने सेना 91 गो स्वर्ण, 32 गो रजत आ 35 गो कांस्य पदक जीत के पदक तालिका में सबले ऊपर बिया आ केरल दुसरका जगहा पर काबिज बावे.\nऑस्‍ट्रेलिया में होखे जात क्रिकेट विश्‍वकप में शामिल सगरी सार्क देशन के टीम ला पीएम मोदी शुभकामना कइले बाड़न. एह मौका पर प्रधानमंत्री नरेन्द्र मोदी आजु पाकिस्‍तान के प्रधानमंत्री नवाज शरीफ, अफगानिस्‍तान के राष्‍ट्रपति अशरफ गनी, बंगलादेश के प्रधानमंत्री शेख हसीना आ श्रीलंका के राष्‍ट्रपति मैत्रीपाला सिरिसेना से फोन पर बतियवलन. कहलन कि क्रिकेट के खेल सार्क देशन के लोग के एक दोसरा से जोड़ेला.\nशेयर बाजार में एह हफ्ता के आखिरी कारोबारी दिने शुक के बढ़त के सिलसिला लगातार चउथो दिने जारी रहल आ सेंसेक्स में 290 अंक अउर निफ्टी में 94 अंक के बढ़ोतरी दर्ज भइल.\n«« आरा छपरा बलिया समेत देश दुनिया के खबर भोजपुरी में (शुक, 13 फरवरी 2015)\nदेश दुनिया के खबर भोजपुरी में (अतवार, 15 फरवरी 2015) »»


एगो प्रोड्यूसर जिन्दा रही त दस गो फिल्म बनाई : विनय आनन्द – Anjoria\nअप्रैल 17, 2010 विनय आनन्द\nआईपीएल का सीजन में जहाँ बढ़िया बढ़िया हिन्दी फिल्म सफलता खातिर तरसत रह गइली सँ विनय आनन्द के भोजपुरी फिल्म किसना कइलस कमाल कमाल कर के देखा दिहलस. विनय आनन्द भोजपुरी के अकेला सुपर स्टार हउवें जे शुरु त भइलें हिन्दी फिल्म से बाकिर आधा दर्जन हिन्दी फिल्मन में नायक के भूमिका कइला का बाद जब भोजपुरी से लगाव का चलते भोजपुरी सिनेमा में अइलें त एहिजा छा गइलें. आजु हालात ई बा कि उनकर एगो फिल्म के शूटिंग काठमाण्डू में त दोसरा के शूटिंग बनारस का कवनो गाँव में हो रहल बा. हिट पर हिट देबे में माहिर विनय आनन्द के फिल्म बृजवा पिछला साल के सबसे बड़हन हिट फिल्म रहुवे आ बृजवा के सफलता से पूरा मनोरंजन जगत चकित हो गइल रहे.\nकिसना कइलस कमाल का बाद विनय आनन्द के एह साल जवन फिल्म आवे वाला बाड़ी सँ ओहमें मोरा बलमा छैल छबीला, ननिहाल, साँवरिया आई लव यू. गरदा गरदा कइले बाड़ू जबसे भइलू जवान, जय हो दुल्हे राजा, जाबाँज जिगरवाले, चुटकी भर सिन्दूर, मेला में सईंया भुलाइल हमार आ दामिनि वगैरह शामिल बाड़ी सँ.\nकिसना कइलस कमाल के सफलता से उत्साहित विनय आनन्द के भरोसा बा कि उनकर चाहेवाला दर्शक उनका हर फिल्म के सफल करा दीहें.एह खातिर ऊ दर्शकन का प्रति आपन आभारो जतवलन. हर बड़का निर्माता विनय आनन्द के अपना फिल्मन में रिपीट करत बा काहे कि विनय आनन्द जानेले कि कवनो फिलिम कतना मुश्किल से बनेले आ एह चलते ऊ कबो कवनो निर्माता के परेशान ना करस. कहलें कि एगो निर्माता बाँचल रही त दस गो फिल्म बनाई. इहे सोच के ऊ आपन पारिश्रमिक हिसाबे से लेवेलें.\nफिल्म के गवनिया हीरो लोग के सफलता का बारे में विनय आनन्द के कहनाम बा कि सिनेमा जगत में उहे चलेला जेकरा के दर्शक चाहेलें. ऊ कवनो बढ़िया गायको हो सकेला आ कवनो बढ़िया अभिनेतो. दोसरे कवनो फिलिम के सफलता केहू पर अकेले ना रहे. एहमें अभिनेता, निर्माता, निर्देशक, वितरक, सिनेमा हाल मालिक, म्यूजिक कंपनी वगैरह सभकर योगदान रहेला. कहलें कि टी सीरीज, वीनस, आ वेब कम्पनी अपना शानदार मार्केटिंग से भोजपुरी के मार्केट बढ़ा दिहले बाड़ी सँ.\nपुछला पर रानी चटर्जी का साथ उनकर जोड़ी के हिट केमिस्ट्री मानल जा रहल बा विनय आनन्द बतवलें कि रानी का साथ उनकर तीन गो फिल्म आ रहल बा. दामिनी के शूटिंग काठमाण्डू में पूरा हो चुकल बा, रामपाल निर्देशित फिल्म साँवरिया आई लव यू के बनारस में शूटिंग भइल. मोराबलमा छैल छबीला में रानी समेत चार गो हीरोइन बा लोग मोनालिसा, रानी चटर्जी, गुंजन पंत, आ दिव्या द्विवेदी.\nअपना भावी योजना का बारे में बतावत विनय आनन्द कहलें कि ऊ वइसनका फिल्म बेसी पसन्द करेलें जवना का साथ पूरा परिवार जुड़ सके. आ एही मकसद से भोजपुरी सिनेमा से अश्लीलता खतम करे के आपन समर्थन दिहलें. कहलें कि उनकर इरादा टेलीविजन आ हिन्दी फिल्मो में काम करे पर बा. अपना मेहनत का बल पर विनय आनन्द के पूरा भरोसा बा कि बृजवा आ किसना कइलस कमाल से मिलल सफलता आगहू जारी रही.


Bhojpuri: जब लालू यादव और नीतीश कुमार में भइल तकरार, तब Nitish के गेस्ट हाउस से बाहर करा देलें Lalu । Bhojpuri When Lalu Prasad Yadav and Nitish Kumar get in fight with each other then Lalu made Nitish go out of the guest house.\nबंगाल हिंसा: दिलीप घोष की अगुआई में गृह मंत्रालय की टीम से मिले भाजपा नेता\nBhojpuri: जब लालू यादव और नीतीश कुमार में भइल तकरार, तब Nitish के गेस्ट हाउस से बाहर करा देलें Lalu\n...लालू यादव सबसे पहले सरकारी गेस्ट हाउस से नीतीश के बाहर करवा देलें\nएक समय नीतीश कुमार, लालू यादव के सबसे विश्वासी संघतिया रहन. नीतीश कह चुकल बाड़ें कि ऊ तेजस्वी के गोदी में खेलवले बाड़ें. लेकिन अइसन का भइल रहे कि मुख्यमंत्री बनते ही लालू यादव सबसे पहले सरकारी गेस्ट हाउस से नीतीश के बाहर करवा देलें। पढ़ीं...\nLast Updated: March 20, 2021, 11:39 AM IST\nपंकज, मुकुल अउर दिनकर में बिहार के राजनीति पे बहस होत रहे. पंकज कहले, बिहार बिधानसभा के बजट सत्र में तेजस्वी अउर नीतीश कुमार के राजनीतिक लड़ई चरम पे पहुंच गइल बा. एक समय रहे कि नीतीश कुमार लालू जादव के सबसे बिसवासी संघतिया रहन. नीतीश कुमार कह चुकल बाड़े कि ऊ तेजसवी के गोदी में खेलवले बड़े. लेकिन आज देखे कि तेजस्वी अउर नीतीश में रोज भिडंत हो रहल बा. ई बात सुन के दिनकर कहले, सांच पूछते ते नीतीश कुमार अउर लालू जादव के रिस्ता धूप-छांह के खेल रहल बा. कबो दोस्ती कबो तकरार. मुकुल कहले, ई कहे के बात हे कि दूनो जना में बहुत दोस्ती रहे. ई लोग के दोस्ती में खूब कुस्ती होत रहे. लालू जादव 1990 में मुखमंतरी बनला के साते महीना के बाद नीतीश कुमार के सरकारी गेस्ट हाउस से निकलवा देले रहने.\nजब कबर गइल नीतीश कुमार के डेरा-डंटा\nपंकज के पूछला पे मुकुल कहले, अक्टूबर 1990 में वीपी सिंह के सरकार गिर गइल. नीतीश कुमार केन्द्र सरकार में कृषि राज्यमंत्री रहन. सरकार गिर गइल ते नीतीश कुमार मंतरी ना रहले. जवना स्थिति में सरकार गिरल रहे ओह से नीतीश कुमार नाखुश रहन. ऊ दिल्ली से पटना चल अइले. जब नीतीश पटना से दिल्ली आवत रहन ते ऊ असस्टेट गेस्ट हाउस में ठहरत रहन. नीतीश कुमार पटना पहुंचले ते सीधे अस्टेट गेस्ट हाउस पहुंच गइले. लेकिन लालू जादव के इशारा पे गेस्ट हाउस के केयर टेकर नीतीश कुमार के रहे के जगह ना देलस. अचानक ई बेवहार पे नीतीश कुमार अवाक रह गइले. अब जास ते कहां जास ? तब उनका आपन इंजीनियर दोस्त अरुण कुमार के इयाद आइल. दूनो जना साथे इंजीनियरिंग कौलेज में पढ़ल रहे लोग. अरुण कुमार बिहार सरकार में इंजीनियर रहन. उनका पटना के पुनाईचक में रहे खातिर सरकारी कोआटर मिलल रहे. नीतीश कुमार बिरिफकेस लेले अरुण कुमार के डेरा पे पहुंचले.\nनीतीश कुमार के रहल भइल रहे मोसकिल\nदिनकर पूछले, नीतीश कुमार सांसद रहन, मंत्री रह चुकल रहन तब्बो उनका पटना में रहे खातिर आपन घर ना रहे? मुकुल कहले, ना नीतीश कुमार के पटना में आपन कौनौ घर ना रहे. एकरा चलते उनका बहुत दिक्कत भी भइल. जब नीतीश कुमार आपन संघतिया अरुण कुमार के डेरा में कुछ दिन रह गइले ते अचके में अरुण कुमार के पटना से बदली हो गइल. कहल जाला कि ई अरुण कुमार के बदली लालू जादव के इशारा पे ही कइल गइल रहे जवना से कि नीतीश कुमार के डेरा छिना जाव. अरुण कुमार के नाया जगह जाये खातिर डेरा छोड़े पड़ले नीतीश कुमार के भी दोसर जगह खोजे के पड़ल. तब नीतीश कुमार आपन डेरा-डंटा लेके एगो अउर पुरान संघतिया बिनय कुमार भिरी पहुंचले. बिनय कुमार के ई आपन मकान रहे. ईहां नीतीश कुमार तब ले रहले जब ले ऊ 2005 में मुखमंतरी ना बन गइले. नीतीश कुमार ते लालू जादव 1994 में अलगा भइल रहन. लेकिन भीतरे-भीतरे तकरार 1990 से ही शुरु हो गइल रहे. नीतीश कुमार जब दिल्ली से पटना आवत रहन ते ऊ लालू जादव के सरकार चलावे के सलाह देत रहन. ई बात लालू जादव के बहुत खराब लागत रहे। एही से उ नीतीश कुमार से दूरी बनावल चाहत रहन.\nलालू जादव के अलग रंग\nमुकुल के बाद खतम भइल ते पंकज कहले, लालू जादव जब बिहार के मुखमंतरी रहन तब ऊ अपना आंगा केहू के कुछ ना बूझत रहन. पूर्व प्रधानमंत्री इंद्र कुमार गुजराल के आत्मकथा- मैटर्स ऑफ डिस्क्रीशन : एन ऑटोबायोग्राफी अगर पढ़बे ते लालू जादव के अलग रंग से बाकिफ हो जइबे. गुजराल जी जवन लिखल बाड़े ओकरा मोतिबक ई 1996 के बात हे. गुजराल जी बिहार से राज्यसभा के चुनाव लड़त रहीं. लालू जादव ही उनका के खड़ा कइले रहन. एक दिन लालू जादव दिल्ली पहुंचले ते गुजराल जी के बिहार भवन में बोलवले. गुजराल जी उनका से मिले खातिर पहुंचले. बातचीत शुरू भइल. लालू जादव गुजराल जी के इशारा-इशारा में कहले कि चुनाव जीते खातिर कुछ पइसा भी खरच करे के पड़ी. गुजराल जी समझ के भी बात के महटिया देले. लालू जादव एक दू बेर अउर ई बात कहले. गुजरल जी फेन टार देले. एकर बाद ते लालू जादव अगिया बैताल हो गइले. ऊ चिचिया के कहले, निकलिये कमरे से बाहर. गुजराल जी चुपचाप उहां से बहरी निकल गइनी. वीपी सिंह के कहला पे गुजराल जी ई बत के केहू से चरचा न कइले. लेकिन तकलीफ बहुत लागल रहे. पंकज के बात पे मुकुल कहले, राजनीत में सत्ता परम सत्य मानल जाला. ई सत्य के पावे खातिर नेता लोग कब आपन से पराया हो जइहें, केहू ना बता सके.\nवरिष्ठ स्तंभकार: अशोक कुमार शर्मा\nBhojpuri: औघड़ क शाप, अउर सून होइ गयल राजा चेत सिंह क किला\nBhojpuri: साधक रामप्रसाद के विलक्षण भक्ति, जानीं इनका बारे में...


सगरी खबर भोजपुरी में (शुक, 19 जून 2015) – टटका खबर\nरेलवे के तत्काल सिस्टम में कुछ ना कुछ घोटाला त जरूरे हो रहल बा ना दू मिनट का भितरे 180 टिकट कइसे कट जात बा. विभाग के देखे के चाहीं कि तत्काल टिकट कटावे वालन के आइपी का ह आ कहीं एके आइपी भा कुछेके से त ई घपला नइखे हो रहल. आखिर सब कुछ सही बा त दलाल कइसे टिकट कटवा देत बाड़े आ आम आदमी अपना कंप्यूटर पर झिकते रहि जात बा. हम खुद दू दिन से परेशान होखला का बावजूद टिकट ना कटा पवनी ह. बियफे का दिने इलाहाबाद से आइल रेलवे के टीम भदोही के गोपीगंज से एगो अइसने जासाज दलाल के नौ गो टिकट का साथे पकड़लसि जवन कि गलत आईडी पर बनावल गइल रहुवे.\nआजु शुक का दुपहरिया में मुंबई के लोग बड़का ज्वार के लहर झेलल. करीब दस बारह हाथ ले ऊँच रहली स समुन्दर के लहर. रात सवा आठ बजे का आसपास लो टाइड माने कि भाटा आई. ई क्रम शनिचरो का दिने चले के अनेसा बतावल गइल बा. आजु भइल भारी बरखा का चलते मुंबई आ सबर्बन इलाका के जनजीवन थथम गइल आ कई जगहा ट्रेनो रोक देबे के पड़ल काहे कि रेल लाईन पर पानी जाम हो गइल रहुवे.\nललित मोदी विवाद का चलते राजस्थान के मुख्यमंत्री वसुन्धरा राजे सिंधिया के छुट्टी हो सकेला आ उनुका जगहा भाजपा के उपाध्यक्ष ओम माथुर के मुख्यमंत्री बनावल जा सकेला. ललित मोदी वसुन्धरा के आपना पारिवारिक नाता वाला बतवले रहन आ वसुन्धरा के बेटा दुष्यंत के कंपनी में ललित मोदी पइसा लगवले रहले. हालांकि कवनो कंपनी के शेयर कवनो आदमी खरीद सकेला बाकिर सवाल एह से उठ गइल कि दस रुपिया फेस वैल्यू वाला शेयर ई 96000 का रेट से खरीदले.\nयूपी के प्रतापगढ़ का एगो होटल में आजु सबेरे भयंकर आग लाग गउवे जवना चलते कम से कम दस लोग के मौत जरला का चलते हो गइल आ करीब दू दर्जन लोग झँसइला का बाद अस्पताल में भरती करावल गइले. एहमें सात जने के हालत अब तब वाला बतावल जात बा. अनुमान लगावल जात बा कि शार्ट सर्किट का चलते आग लगुवे जवन देखते देखत पसर गउवे.\nएगो प्रेमी जोड़ा का खिलाफ यूपी के गोरखपुर के पिपराइच से समाजवादी पार्टी के महिला विधायक के बेटा अइसन अनेत कइलन कि पुलिसो कुछ बोल नइखे पावत. पहिले त दुनू के मुड़ी छिलवा दिहले आ फेर मुँह पर करीखा पोत के पूरा गाँव घुमावल गइल. ओह पर से इहो फरमान सुना दिहले कि दुनू के शादी करा के गाँव से भगा दीहल जाव.\nइस्लामिक चरमपंथी गिरोह बोको हराम नाइजीरिया के सीमा में घुस के दू गो शहरन पर हमला क दिहलें आ घरन में आग लगा दिहले जवना चलते कम से कम चालीस लोग के दर्दनाक मौत हो गउवे.\nसत्ता का मद में डूबल आआपा पार्टी के सरकार में दिल्ली के उप मुख्यमंत्री मनीष सिसोदिया के कार के पिछला हप्ता चालान कटला के खबर सामने आइल बा. पुलिस के कहना बा कि गाड़ी बहुते तेज रफ्तार से जात रहुवे आ पुलिस के रुके के इशारा का बावजूद ना रुकल त ओकरा के एक घंटा ले चहेटला का बाद पकड़ल गइल आ ड्राइवर से 400 रुपिया जुर्मान वसूलल गइल. आपन गलती का रहला का चलते एह घटना के कवनो खबर सिसोदिया का तरफ से पता ना चल सकल केहु के.\nआजु सोशल मीडिया पर विश्व पप्पू दिवस मनावल जात बा काहे कि आजु राहुल गाँधी के जनम दिन ह. आ पिछलो साल पप्पू दिवस मनावल गइल रहुवे. 45 बरीस के हो चुकल राहुल गाँधी के दिन अतना खराब चलत बा कि एक युग का बाद उनुका आपन जनमदिन हिन्दुस्ताने में मनावे के पड़ल बा. ना त इनकर जनम दिन हमेशा विदेशे में मनावल जात रहुवे. राहुल का बारे में तरह तरह के सवाल सोशल मीडिया पर उठत रहेला जवना के कवनो वाजिब जवाब सुने के ना मिले. जइसे कि राहुल के असल नाम का ह, उनकर धरम का ह, कवना कवना देश के नागरिकता उनुका लगे बा, पढ़ाई कतना कइले बाड़न, वगैरह वगैरह.\nबंगला देश के मीरपुर में होखत एक दिना मैच में एगो बंगला देशी खिलाड़ी के धकियावे के दोषी मिलला का बाद भारत के कप्तान धोनी पर मैच फीस के पचहत्तर फीसदी जुर्माना लगावल गइल बा. बंगलो देश के खिलाड़ी जवना के धकियावल गइल रहे ओकरो पर पचास फीसदी के जुर्माना लगावल गइल बा. बियफे का दिने भइल एह घटना के दुनू खिलाड़ी आम बात बतवले बाड़न कि मैच में अइसनका कबो कभार हो जाला बाकिर एकरा के रेघरियवला के जरुरत ना होखे के चाहीं. एह मैच में भारत हार गइल रहुवे.\nबिहार के उपमुख्यमंत्री रहल सुशील मोदी बिहार के सरकारी अधिकारियन के चेतवले बाड़न कि एमएलसी चुनाव में जिन जने मौजूदा नीतीश सरकार के गठबन्हन के समर्थन में काम करत मिलिहें उनका खिलाफ अगिला सरकार कार्रवाई कइले बिना मानी ना. जान लेबे के चाहीं कि अगिला सरकार भाजपे के बने वाली बिया. अब सुशील के एह बड़बोलापन से अधिकारियन में गलत सनेसा जाव त जाव एहसे सुशील के का.\nयूपी के हर ओह टोला आ गाँव के बिजली कनेक्शन चहुँपावल जाई जवना के आबादी कम से कम सौ आदमी के बा. बतावल जात बा कि अइसनका नाहियो त आठ हजार से बेसी टोला मुहल्ला बाड़ी सँ जहवाँ आजु ले बिजली के उजियार नइखे चहुँपल.\nसारण जिला के डोरीगंज इलाका के सिंगही गांव के एगो इनार से बीस दिन पहिलही बिआह के आइल कनिया के लाश मिलल बा. एह खबर के सुन के ओकरा नइहर के लोग बवाल क दीहल आ रौजा का लगे सड़क जाम क के प्रदर्शन कइल. ओकर बाप ओकरा ससुरारी के सभ लोग पर दहेज हत्या के केस लिखववले बाड़न.\nसारण जिला के दाउदपुर इलाका के धर्मपुरा गांव में बुध के रतिया एगो नवही देसी कट्टा से अपना के गोली मार के जान दे दिहलसि. पुलिस मौका पर चहुँप के जाँच करत बिया,\nसारण जिला के इसुआपुर के थानाध्यक्ष रहते संजय कुमार तिवारी के हत्या का मामिला में आरोपी पंकज कुमार सिंह बियफे का दिने अदालत में सरेंडर क दिहलसि.\nसिवान जिला के गोरेयाकोठी के एगो लड़िका के साँप काट लिहलसि त घर वाले ओहिजा के उपर पट्टी बान्ह के सरकारी अस्पताल ले गइले. ओहिजा के डाक्टर पट्टी खोल दिहलन आ कहलन कि साँप के काटल ना ह, मूस वगैरह कटले होखी. बाकिर हालत बिगड़े लागल त घर वाले साँप कटला के इलाज शुरु करे के कहलें त डाक्टर जिदिया गइल आ कहलसि कि पहिले काटे वाला साँप ले के आवऽ लोग तबे इलाज शुरु करब. हार थाक के घर के लोग सिवाल सदर अस्पताल ले गइल बाकिर तब ले राहे में ओकर मौत हो गइल. अब ओह डाक्टर का खिलाफ इलाज में लापरवाही करे के मुकदमा दर्ज कइल गइल बा.\nबुध का रात गोपालगंज सदर अस्पताल में ड्यूटी पर तैनात डाक्टरन से मारपीट करे का आरोप में बियफे का दिने मांझा इलाका के भोजपुरवां गांव के दू जने के गिरफ्तार कत लिहले बिया.\nभोजपुर जिला के पीरो प्रखंड के वैना जमुनीपुर गाव में आजु ले बिजली के तार नइखे चहुँपल बाकिर ओकरा पहिलहीं बिजली विभाग गाँव के दस लोग के बिजली के बिल भेज दिहले बावे.\nरोहतास जिला के डेहरी-आनसोन का आईटीआई परिसर में बियपफे का दिेने नियोजन मेला लगा के 1062 गो बेरोजगारन के नौकरी के कागज के थमावल गइल.\nबेतिया के शिकारपुर इलाका के नौतनवा-पचमवा गांवन के बीच बुध के सँझिया त्रिवेणी कनाल का लगे सड़क हादसा में एगो मोटरसाइकिल सवार नवही के मौत हो गइल.\nजौनपुर लाइन बाजार के जेसीज चौराहा का लगे सड़क हादसा से एगो नवही के मौत हो गइल जब ओकरा मोटरसाइकिल के एगो बस वाल धक्का मार दिहलसि.\nगाजीपुर जेल के चरदीवारी फान के कैदी के भाग जाए का मामिला में जेल के चार गो बंदी रक्षकन के सस्पेंड कर दीहल गइल बा.\nसोनभद्र जिला के पिण्डारी, दीघुल, कनहरा, आ परसोई में बियफे का दिने गिरल ठनका से चार आदमी के मौत हो गइल आ ओतने लोग झँउसलो बावे.


आखिर कइसे लड़ल जाई भ्रष्टाचार से ? – Anjoria\nजुलाई 12, 2011 भोजपुरी, लस्टम पस्टम\nबाबा रामदेव आ अण्णा हजारे का देखादेखी नाँव कमाये के गरज से बाबा लस्टमानंदो एगो दल बनवले “विलेज दल”, आ शुरू कइले मीटिंग. कई गाँव के लोग एकट्ठा भइल. लमहर लमहर भाषण भइल, लोग के चेहरा भ्रष्टाचार का खिलाफ किरोध से भरल रहे. लोग दाँत पीसर, किटकिटात जोहत रहे कि भ्रष्टाचार कहवाँ बा, भेंटा जाइत त ममो देतीं. लेकिन सबसे बड़हन बाति बा कि\nभ्रष्टाचार के जर कहवाँ बा ई नइखे मालूम. अब केहू के नइखे मालूम त जेकरा जइसन भ्रष्टाचार भेंटाइल बा ऊ ओही के बात क के संतुष्ट हो ता. पहिलका बईठक त फेल हो गइल. दोसरका बईठक ब्रह्म बाबा के तरे भइल.\nपहिलका में कुछ लोग असंतुष्ट हो गइल रहे. लेकिन एह बईठक में सबके खुश करे खातिर सबके गर में माला डालल गइल. नतीजा भइल कि ओह बईठक में जतना लोग रहल सबका गर में माला लउकत रहे. भाषण शुरू भइल. भ्रष्टाचार मेटावे खातिर सुझाव माँगल गइल. केहू कुछ कहल केहू कुछ कहल, एक आदमी कहल कि अनशन कइल जाउ. भूख हड़ताल का नाँव परत सब केहू तइयार रहे बाकिर आमरण अनशन के नाँव पर केहू तइयार ना रहे. पिछलका बेर मनरखन अहीर सड़क बनवावे के नांव पर अनशन कइले रहले लेकिन ई बेर उहो तइयार ना भइले. कहले कि पछिलका हाली हमरा के बइठा दिहलऽ लोगिन, आ सब केहू रस्ता ध लिहल, हमरा के उठावहू केहू ना आइल. ई कवन बात हऽ. हमार हाल बिगड़ल जात रहे. आखिर में मुखिया जी आ के इज्जतिया बचा दिहले. अब फेर फेर सियार ताड़ तर जइहें !\nसबके भीतर एगो असुरक्षा के भाव आ गइल. फेर नया नया परपोजल आवे लागल. केही कहल कि एकरा खातिर दउड़ लगावे के चाहीं. रामचेला खिसिया गइले. कहले चार डेग चलला पर त कतना लोग के दम फूलि जा ता, थहरा के बइठ जा ता लोग आ कहऽतारऽ दउरे के ! कुछ लोग कहल कि मार्च कइल जाव. गाँधियो बाबा त मार्च कइले रहले. भोला तिवारी खिसिया गइले. गाँधी बाबा के नाँव मत लऽ लोग. उहे त सब डूबवले. बात बढ़त बढ़त कांग्रेस भाजपा ले चल आइल आ मारा मारी के नौबत आ गइल. बाबा कसहूं रोकले. लोग मार्च पर तइयार भइल. अतने में केहू कहल कि मार्च करे के पहिलेकम से कम पुलिस से परमिशन त ले ल. ना त कहीं लगल पिटाये त भागे के जगहि ना मिलि. त एक आदमी कहल कि हम रोज कचहरी जानी, जे बाबू अप्लिकेशन आगे बढ़ाई ऊ कुछ पत्रपुष्प माँगत बा. कहऽ तइयार बाड़ऽ. बाबा लस्टमानंद कहले भ्रष्टाचार मेटावे के आंदोलन खातिर भ्रष्टाचार के सहारा. भाई कुछ त करही के पड़ी. पुलिस के लाठी से बाँचे के कवनो उपाय त करहीं के परी.\nसब केहू तइयार हो गइल आ घूस देबे खातिर चंदा बिटोराये लागल.\nवाह भाई वाह, भ्रष्टाचार मेटावे के खातिर भ्रष्टाचार के सहारा ! धन्य बाड़ऽ भाई लोग !\nबाबा लस्टमानंद ओहिजा से सूरती मलत चलि दिहले.\nOne thought on “आखिर कइसे लड़ल जाई भ्रष्टाचार से ?”\nजुलाई 13, 2011 को 3:47 अपराह्न पर\n“विलेज दल”के भ्रष्टाचार मेटावे खातिर भ्रष्टाचार के सहारा लेल , सभके आन्दोलन के भंडा फोड़ता .


दरिया दिल में यश आ राखी के लिप लॉक – Anjoria\nभोजपुरी के नयका स्टार यश कुमार आ चर्चित अभिनेत्री राखी त्रिपाठी के लिप लॉक एह घरी भोजपुरी फ़िल्म जगत में चर्चा के विषय बन गइल बा.\nदरअसल, यश आ राखी लेखक निर्देशक विमल कुमार के अगिला फिलिम “दरिया दिल” में रानी चटर्जी का साथे मुख्य भूमिका में बाड़ें. हाल ही में एकर शूटिंग खतम भइल. आखिरी दिन यश आ राखी प एगो गाना फिलिमावल गइल. राजेश गुप्ता के संगीत प एह गाना के खुद यश गवले. एही गाना के एगो सीन में यश आ राखी के देरी ले लिप लॉक देखावल गइल बा..\nयश बतवले कि “दरिया दिल” में उ एगो दिलफेंक लड़िका के किरदार में बाड़न जेकरा से राखी प्यार करतारी. जबकि यश के दादा जी (कुणाल सिंह) उनुका ला दोसर लइकी (रानी चटर्जी) पसंद क चुकल बाड़े,\nनिर्देशक विमल कुमार के कहना बा कि एह फिलिम में यश कुमार के जोरदार एक्शन आ रोमांस देखे के मिली. रानी चटर्जीओ अपना अभिनय से साबित कइले बाड़ी कि उ साचहु भोजपुरी सिनेमा के रानी हई.\n“दरिया दिल” के निर्माण मुम्बई टाकीज़ ( इंडिया) के बैनर तर निर्माता वरदान आष्टा करत बाड़े. एकरा के परोसत बाड़े दीपक शाह.\nमुख्य कलाकारन में यश कुमार, रानी चटर्जी, राखी त्रिपाठी, महानायक कुणाल सिंह, राकेश पाण्डेय, गोपाल राय, नीलिमा सिंह, प्रिया पांडे, सोनिया मिश्रा, अशोक कुलकर्णी, संजय वर्मा, विजय वर्मा अउर संजय पांडे बाड़े. इहे ना, भोजपुरी के गरम लिट्टी कहात अभिनेत्री अंजनो सिंह मेहमान भूमिका में आपन जलवा देखवले बाड़ी.


*साहित्य प्रेमी संघ*: सगुन: मन में नेह के तार बहुत बा\nसगुन: मन में नेह के तार बहुत बा\nमन में नेह के तार बहुत बा.\nई नदिया में धार बहुत बा.\nतनिको चूक के मौका नइखे\nगरदन पर तलवार बहुत बा.\nसौ एके छप्पन के आगे\nपर्चो भर अखबार बहुत बा.\nकाहे गांव से भगत बा ड\nगांव में कारोबार बहुत बा.\nके अब केकर दुःख बांटे ला\nबनल रहे व्यवहार बहुत बा.\nमिल जाये त कम मत बुझिह\nचुटकी भर संसार बहुत बा.\n(समकालीन भोजपुरी साहित्य में प्रकाशित)\nसगुन: मन में नेह के बहुत बा:\nPosted by devendra gautam at 7:31 PM